#2424: Mencabut Pohon dari Kubur Orang Lain untuk Ditanam ke Kubur Ahli Keluarga

Soalan:
Assalamualaikum Dato’ Seri. Saya ingin bertanya, apakah hukum kita mencabut sedikit pokok dari kubur orang lain untuk ditanam ke atas pokok saudara kita tanpa pengetahuan keluarga pemilik pokok tersebut?
Jawapan:
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Kami mulakan dengan hadith daripada Ibn ‘Abbas R.Anhuma, daripada Nabi SAW:
أَنَّهُ مَرَّ بِقَبْرَيْنِ يُعَذَّبَانِ، فَقَالَ: «إِنَّهُمَا لَيُعَذَّبَانِ، وَمَا يُعَذَّبَانِ فِي كَبِيرٍ، أَمَّا أَحَدُهُمَا فَكَانَ لاَ يَسْتَتِرُ مِنَ البَوْلِ، وَأَمَّا الآخَرُ فَكَانَ يَمْشِي بِالنَّمِيمَةِ»،
ثُمَّ أَخَذَ جَرِيدَةً رَطْبَةً، فَشَقَّهَا بِنِصْفَيْنِ، ثُمَّ غَرَزَ فِي كُلِّ قَبْرٍ وَاحِدَةً
، فَقَالُوا: يَا رَسُولَ اللَّهِ، لِمَ صَنَعْتَ هَذَا؟ فَقَالَ: «لَعَلَّهُ أَنْ يُخَفَّفَ عَنْهُمَا مَا لَمْ يَيْبَسَا.
Maksudnya: Bahawasanya Baginda berjalan melewati dua kubur yang (penghuninya) sedang diseksa, lalu Baginda bersabda: “Sesungguhnya kedua-duanya benar sedang diseksa, dan tidaklah kedua-duanya diseksa disebabkan oleh perkara-perkara yang besar. Adapun salah seorang daripada mereka dahulunya sering tidak bersuci daripada kencing. Sedangkan yang lainnya dahulu sering mengadu domba.” Kemudian
Baginda mengambil sebatang pelepah tamar yang masih basah lalu membelahnya menjadi dua bahagian. Kemudian Baginda memacakkannya pada setiap kubur satu bahagian
. Mereka (para sahabat) bertanya: “Wahai Rasulullah, kenapa engkau melakukan hal ini?” Maka Baginda pun menjawab: “Semoga diringankan (azab seksaan) daripada mereka berdua selagi dua belahan pelepah ini tidak kering.”
Riwayat al-Bukhari (1361) dan Muslim (292)
Al-Hafiz Ibn Hajar menjelaskan: Mungkin makna itu ialah benda itu bertasbih selama mana masih lembap, lalu terhasillah peringanan azab dengan berkat tasbih itu. Justeru, makna ini boleh diletakkan pada setiap benda yang mempunyai kelembapan, daripada jenis tumbuhan atau selainnya, dan boleh juga diletakkan pada perkara yang mempunyai keberkatan seperti zikir, membaca al-Quran, bahkan itu lebih utama.” (Lihat
Fath al-Bari,
1/320)
Berbalik kepada soalan di atas, kami nyatakan
mencabut pohon dari kubur orang lain untuk ditanam keatas kubur ahli keluarga kita tanpa izin adalah haram. Hal ini kerana ia telah mengambil hak milik orang lain.
 Firman Allah SWT:
وَلَا تَأْكُلُوا أَمْوَالَكُم بَيْنَكُم بِالْبَاطِلِ
Maksudnya:

Dan janganlah kamu makan (atau mengambil) harta (orang-orang lain) di antara kamu dengan jalan Yang salah.
 Surah al-Baqarah (188)
Oleh itu, nasihat kami sebelum menggunakan atau  mengambil sesuatu milik orang lain, maka mintalah izin terlebih dahulu.
Berkenaan menanam pohon di kubur, kami telah jelaskan dalam artikel sebelum ini:
#1605: Menanam Pohon Kecil di Kubur[1]
Kami juga ingin nyatakan di sini beberapa adab menziarahi kubur:
Memberi salam kepada ahli kubur.
Membaca doa kepada mereka.
Boleh membaca ayat-ayat al-Quran untuk disedekahkan kepada si mati mengikut sebahagian ulama.
Menghormati kubur-kubur yang berjiranan dengan keluarga kita.
Tidak bercakap perkara yang
lagha
ketika berada di kubur.
Hendaklah menagmbil iktibar dan
ibrah
 bahawa itulah tempat kita seterusnya.
Semoga Allah SWT selamatkan kita dari azab kubur tetapi sebaliknya dikurniakan dengan nikmat kubur. Amin. Kami akhiri dengan doa:
اللهُمَّ إِنِّي أَعُوذُ بِكَ مِنْ عَذَابِ جَهَنَّمَ، وَمِنْ عَذَابِ الْقَبْرِ، وَمِنْ فِتْنَةِ الْمَحْيَا وَالْمَمَاتِ، وَمِنْ شَرِّ فِتْنَةِ الْمَسِيحِ الدَّجَّالِ
Maksudnya
:
“Ya Allah, sesungguhnya aku berlindung kepada-Mu daripada azab neraka Jahannam, daripada azab kubur, daripada fitnah kehidupan dan setelah mati serta daripada kejahatan fitnah al-masih al-Dajjal.”
Riwayat Muslim (588)
[1]

https://maktabahalbakri.com/1604-menanam-pohon-kecil-di-kubur/

Bertarikh: 28 Julai 2023 bersamaan 10 Muharram 1445 H


#2425: Siapakah Sahabat Rasulullah SAW?

Soalan:
Assalamualaikum Dato’ Seri. Boleh terangkan kepada kami siapakah sahabat dan apakah sifat-sifat sahabat Rasulullah SAW untuk kami kenali dengan lebih dekat?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami nukilkan di sini pendapat Dr Mokhtar al-Syanqiti:
Mereka ialah generasi yang tersendiri itu, yang telah dipilih takdir yang tertinggi, untuk diasuh dan dibentuk dalam madrasah Muhammad SAW Yang mempelajari al-Qur’an daripada Baginda mentah-mentah, untuk diambil dan ditegakkan al-Qur’an ini sebagai cara hidup untuk diikuti, di mana beliau menerimanya dalam rangka supaya ia dijalankan dan diikuti, bukan sekadar diperdengar saja. “Generasi al-Qur’an yang unik” ini-seperti yang diungkap oleh Sayyid Qutb-telah memikul beban kewajipan dakwah, mengharung dan menanggung segala cobaan yang menimpa pemikulnya, dan mengalami hunjaman, tantangan dan goncangan. Yang telah teruji daya tahan dan daya juang dan kesediaannya mempertaruhkan nyawa dan harta. Merekalah yang paling berhak disifatkan sebagai para mukminin, yang dikatakan Allah SWT dalam firmannya:
إِنَّمَا الْمُؤْمِنُونَ الَّذِينَ مَامَنُوا بِاللَّهِ وَرَسُواء، ثُمَّ لَمْ يَرْتَابُوا وَجَهَدُوا بأَمْوَالِهِمْ وَأَنفُسِهِمْ فِي سَبِيلِ اللَّهِ أَوَلَيْكَ هُمُ المَدِقُونَ
Maksudnya:
“Sesungguhnya orang-orang yang beriman itu hanyalah orang-orang yang percaya kepada Allah dan Rasul-Nya, kemudian mereka tidak ragu-ragu dan mereka berjuang (berjihad) dengan harta dan jiwa mereka pada jalan Allah. Mereka itulah orang-orang yang benar.”
(Surah al-Hujurat:15)
Merekalah juga orangnya yang telah dipuji oleh Allah SWT dengan sanjungan umum yang indah mengharum di penghujung Surah al-Fath:
محَمَّدٌ رَّسُولُ اللَّهِ وَالَّذِينَ مَعَهُ أَشِنَاهُ عَلَى الْكُفَّارِ رُحَمَاءُ بَيْنَهُمْ تَرَتَهُمْ رُكَما سُجَّدًا يَبْتَغُونَ فَضْلًا مِّنَ اللَّهِ وَرِضْوَنَا سِيمَاهُمْ فِي وُجُوههم من أثر السجود ذَلِكَ مَثَلُهُمْ فِي التَّوْرَةِ وَمَثَلُهُمْ فِي الإنجيل كزرع أَخْرَجَ شَطْعَهُ فَازَرَهُ، فَاسْتَغْلَظَ فَاسْتَوَى عَلَى سُوقِهِ يُعْجِبُ الرُّرَاعَ لِيَغِيظُ م الكفار وَعَدَ اللهُ الَّذِينَ آمَنُوا وَعَمِلُوا الصَّالِحَتِ مِنْهُم مَّغْفِرَةً وَأَجْرًا عَظِيمًا
Maksudnya:
“Muhammad itu adalah utusan Allah dan orang- orang yang bersama dengannya adalah keras terhadap orang- orang kafir, tetapi berkasih sayang sesama mereka. Kamu lihat mereka ruku’ dan sujud mencari kurniaan Allah dan keredhaan- Nya, tanda-tanda mereka tampak pada wajah mereka daripada bekas sujud. Demikianlah sifat-sifat mereka dalam Taurat dan sifat-sifat mereka dalam Injil, yaitu seperti tanaman yang mengeluarkan tunasnya maka tunas itu menjadikan tanaman itu kuat lalu menjadi besarlah dia dan tegak lurus di atas pokoknya; tanaman itu menyenangkan hati penanam-penanamnya karena Allah hendak menjengkelkan hati orang-orang kafir (dengan kekuatan orang-orang mukmin). Allah menjanjikan kepada orang-orang yang beriman dan mengerjakan amal yang saleh di antara mereka keampunan dan pahala yang besar.”
(Surah al-Fath:29)
Dia juga menyanjung secara khusus angkatan awal (al-Sabiqun al- Awwalún) daripada kalangan Muhajirin dan Ansar. FirmanNya dalam Surah al-Taubah:
وَالسَّبِقُونَ الْأَوَّلُونَ مِنَ الْمُهَجِرِينَ وَالْأَنصَارِ وَالَّذِينَ اتَّبَعُوهُم بِإِحْسَنِ رَضِيَ اللَّهُ عَنْهُمْ وَرَضُوا عَنْهُ وَأَعَدَّ لَهُمْ جَنَّتٍ تَجْرِى تحتها الأَنْهَارُ خَالِدِينَ فِيهَا أَبَدًا ذَلِكَ الْفَوْزُ الْعَظِيمُ
Maksudnya:
“Orang-orang yang terdahulu lagi yang pertama- tama (masuk Islam) dari golongan Muhajirin dan Ansar dan orang-orang yang mengikuti mereka dengan baik, Allah redha kepada mereka dan mereka pun redha kepada Allah, dan Allah menyediakan bagi mereka syurga-syurga yang mengalir sungai sungai di bawahnya. Mereka kekal selama-lamanya di dalamnya. Itulah kemenangan yang besar.”
(Surah al-Taubah:10)
Dia juga berbicara tentang golongan Muhajirin dan Ansar secara umum. Firman-Nya dalam Surah al-Anfal:
وَالَّذِينَ ءَامَنُوا وَهَاجَرُوا وَجَهَدُوا فِي سَبِيلِ اللَّهِ وَالَّذِينَ ءَاوَوا وَنَصَرُوا أُوْلَيكَ هُمُ الْمُؤْمِنُونَ حَقًّا لَهُم مَّغْفِرَةٌ وَرِزْقٌ كَرِيمٌ
Maksudnya:
 “Dan orang-orang yang beriman dan berhijrah serta berjihad pada jalan Allah, dan orang-orang yang memberi tempat kediaman dan memberi pertolongan (kepada orang-orang muhajirin), mereka itulah orang-orang yang benar-benar beriman. Mereka memperoleh keampunan dan rezeki (nikmat) yang mulia.”
(Surah al-Anfal:74)
Begitu juga tercantum dalam Surah al-Hasyr tentang kelebihan kaum Muhajirin dan Ansar, yang ketara memperlihatkan betapa tinggi kedudukan dan martabat mereka di sisi Allah:
لِلْفُقَرَاءِ الْمُهَجِرِينَ الَّذِينَ أُخْرِجُوا مِن دِيَرِهِمْ وَأَمْوَالِهِمْ يَبْتَغُونَ فَضْلًا مِّنَ اللَّهِ وَرِضْوَانًا وَيَنصُرُونَ اللَّهَ وَرَسُولَهُ أَوَلَيْكَ هُمُ الصَّادِقُونَ ) وَالَّذِينَ تَبَوَّهُ وَ الدَّارَ وَالْإِيمَنَ مِن قَبْلِهِمْ يُحِبُّونَ مَنْ هَاجَرَ إلَيْهِمْ وَلَا يَجِدُونَ فِي صُدُورِهِمْ حَاجَةً مِّمَّا أُوتُوا وَيُؤْتِرُونَ على أنفسهم ولو كان يهمْ خَصَاصَةٌ وَمَن يُوقَ شُحَّ نَفْسِهِ. أَنفُسِهِمْ وَلَو فَأُوْلَيكَ هُمُ الْمُفْلِحُونَ
Maksudnya:
“(Juga) bagi orang fakir yang berhijrah yang diusir dari kampung halaman dan dari harta benda mereka (kerana) mencari kurniaan daripada Allah dan keredhaanNya dan mereka menolong Allah dan RasulNya. Mereka itulah orang-orang yang benar. Dan orang-orang yang telah menempati kota Madinah dan telah beriman (Ansar) sebelum (kedatangan) mereka (Muhajirin). mereka (Ansar) ‘mencintai orang yang berhijrah kepada mereka (Muhajirin). Dan mereka (Ansar) tidak menaruh keinginan dalam hati mereka terhadap apa-apa yang diberikan kepada mereka (Muhajirin); dan mereka mengutamakan (orang-orang Muhajirin), atas diri mereka sendiri, sekalipun mereka dalam kesusahan. Dan siapa yang dipelihara daripada kekikiran dirinya, mereka itulah orang orang yang beruntung.”
(Surah al-Hasyr:8-9)
Al-Qur’an juga membicarakan tentang mereka yang ikut berjuang dalam perang Badr, dan Allah membantu mereka dalam keadaan mereka serba lemah, menaungi dan membela mereka dengan pertolonganNya, dan melimpahkan mereka rezeki yang baik supaya mereka bersyukur. FirmanNya:
وَلَقَدْ نَصَرَّكُمُ اللَّهُ بِبَدْرٍ وَأَنتُمْ أَذِلَةٌ فَاتَّقُوا اللَّهَ لَعَلَّكُمْ تَشْكُرُونَ إِذْ تَقُولُ لِلْمُؤْمِنِينَ أَلَن يَكْفِيكُمْ أَن يُمِدَّكُمْ رَبِّكُم بِثَلَثَةِ عَالَفِ مِنَ الْمَلَيكَةِ مُنزَلِينَ )) بَلَى إِن تَصْبِرُوا وَتَتَّقُوا وَيَأْتُوكُم مِّن فَوْرِهِمْ هَذَا يُمْدِدْكُمْ رَبُّكُم بِخَمْسَةِ وَالفِ مِنَ الْمَلَكَةِ مُسَؤْمِينَ )) وَمَا جَعَلَهُ اللَّهُ إِلَّا بُشْرَى لَكُمْ وَلِتَطْمَينَ قُلُوبُكُم بِهِ وَمَا النَّصْرُ إِلَّا مِنْ عِندِ اللَّهِ الْعَزِيزِ الْحَكِيمِ (1) لِيَقْطَعَ طَرَفًا مِّنَ الَّذِينَ كَفَرُوا أَوْ يَكْتَهُمْ فَيَنقَلِبُوا خَاسِينَ )
Maksudnya:
“Sungguh Allah telah menolong kamu dalam peperangan Badr, padahal kamu (ketika itu) orang-orang yang lemah. Kerana itu bertaqwalah kepada Allah, supaya kamu mensyukuriNya. (Ingatlah), ketika kamu mengatakan kepada orang mukmin: “Apakah tidak cukup bagimu Allah membantuma dengan tiga ribu malaikat yang diturunkan (dari langit)?” Ya (cukup), jika kamu bersabar dan bersiap-siaga, dan mereka datang menyerang kamu dengan seketika itu juga, nescaya Allah menolong kamu dengan lima ribu Malaikat yang memakai tanda Dan Allah tidak menjadikan pemberian bala bantuan it melainkan sebagai khabar gembira bagi (kemenangan)mu, dan agar tenteram hatimu kerananya. Dan kemenanganmu itu hanyalah dari Allah Yang Maha Perkasa lagi Maha Bijaksana. (Allah menolong kamu dalam Perang Badar dan memberi bala bantuan itu) untuk membinasakan segolongan orang-orang yang kafir, atau untuk menghinakan mereka, lalu mereka kembali dengan tidak memperoleh apa-apa.”

(Surah Ali ‘Imran: 123-127)
Sabda Nabi SAW kepada Umar ketika sebahagian tentera Badr itu melakukan keterlanjuran yang besar, dan beliau berkata: “Serahkan padaku. Biarku penggal batang lehernya, wahai Rasulullah, sesungguhnya dia munafiq!” Sabda Nabi SAW: “Sesungguhnya dia pernah menyertai Perang Badr. Tahukah kamu, barangkali Allah telah melihat pada orang-orang yang pernah ikut serta di Badr, lantas mengatakan buatlah semahumu. Sesungguhnya aku telah mengampuni kalian.”
Al-Qur’an juga bercakap tentang tentera Uhud, dan pelanggaran mereka terhadap perintah Rasulullah SAW, dan larinya sebahagian yang berada di sampingnya. Lalu Allah mengabarkan keampunanNya pada mereka. Firman Allah SWT:
ثُمَّ صَرَفَكُمْ عَنْهُمْ لِيَبْتَلِيَكُمْ وَلَقَدْ عَفَا عَنكُمْ وَاللَّهُ ذُو فَضْلٍ عَلَى الْمُؤْمِنِينَ
Maksudnya:
“Kemudian Allah memalingkan kamu daripada mereka untuk menguji kamu, dan sesungguhnya Allah telah memaafkan kamu. Dan Allah mempunyai kurniaan (yang dilimpahkan) atas orang orang yang beriman.”
(Surah Ali Imran:152)
Firman-Nya lagi dalam surah yang sama:
إِنَّ الَّذِينَ تَوَلَّوْا مِنكُمْ يَوْمَ التَقَى الْجَمَعَانِ إِنَّمَا اسْتَزَلَّهُمُ الشَّيْطَانُ بِبَعْضِ مَا كَسَبُوا وَلَقَدْ عَفَا اللَّهُ عَنْهُمْ إِنَّ اللَّهَ غَفُورٌ
Maksudnya:
“Sesungguhnya orang-orang yang berpaling di antaramu pada hari bertemunya dua pasukan itu, hanya saja mereka digelincirkan oleh syaitan, disebabkan sebahagian kesalahan yang telah mereka perbuat (di masa lampau) dan sesungguhnya Allah telah memaafkan mereka. Sesungguhnya Allah Maha Pengampun lagi Maha Penyantun.”
(Surah Ali ‘Imran:155)
Al-Qur’an juga membicarakan tentang peperangan al-Ahzab. Firman-Nya:
وَلَمَّا رَمَا الْمُؤْمِنُونَ الْأَحْزَابَ قَالُوا هَذَا مَا وَعَدَنَا اللَّهُ وَرَسُولُهُ وَصَدَقَ اللَّهُ وَرَسُولُهُ وَمَا زَادَهُمْ إِلَّا إِيمَنَنَا وَتَسليمًا ) مِنَ الْمُؤْمِنِينَ رِجَالٌ صَدَقُوا مَا عَهَدُوا اللَّهَ عَلَيْهِ فَمِنْهُم مَّن قَضَى تحبَهُ وَمِنْهُم مَّن يَنتَظِرُ وَمَا بَدَّلُوا تَبْدِيلًا
Maksudnya:
“Dan tatkala orang-orang beriman melihat golongan- golongan yang bersekutu itu, mereka berkata: “Inilah yang dijanjikan Allah dan Rasul-Nya kepada kita”. Dan benarlah Allah dan RasulNya. Dan yang demikian itu tidaklah menambah kepada mereka kecuali iman dan penyerahan. Di antara orang-orang mukmin itu ada orang-orang yang menepati apa yang telah mereka janjikan kepada Allah; maka di antara mereka ada yang gugur. Dan di antara mereka ada (pula) yang menunggu-nunggu dan mereka tidak merubah (janjinya).”
(Surah al-Ahzab: 22-23)
Al-Qur’an juga berbicara tentang mereka yang menyertai Bai’ah al- Ridwan, yang telah berikrar kepada Nabi untuk mati di jalan agama ini.
Firman-Nya:
لَقَدْ رَضِيَ اللَّهُ عَنِ الْمُؤْمِنِينَ إِذْ يُبَايِعُونَكَ تَحْتَ الشَّجَرَةِ فَعَلِمَ مَا فِي قُلُوبِهِمْ فَأَنزَلَ السَّكِينَةَ عَلَيْهِمْ وَأَتْبَهُمْ فَتْحًا قَرِيبًا
Maksudnya: “Sesungguhnya Allah telah redha terhadap orang- orang mukmin ketika mereka berjanji setia kepadamu di bawah pohon, maka Allah mengetahui apa yang ada dalam hati mereka lalu menurunkan ketenangan atas mereka dan memberi balasan kepada mereka dengan kemenangan yang dekat (waktunya).”
(Surah al- Fath:18)
Benar para sahabat itu berbeza-beza darjat dan kedudukan mereka dalam pengorbanan dan perjuangan mereka, tetapi Allah SWT telah memberi keluasan dan meliputi mereka semua dengan kelebihan dan limpah kurniaNya: Firman Allah SWT:
لَا يَسْتَوِى مِنكُم مَّنْ أَنفَقَ مِن قَبْلِ الْفَتْحِ وَقَتَلَ أُوْلَيْكَ أَعْظَمُ دَرَجَةً مِّنَ الَّذِينَ أَنفَقُوا مِنْ بَعْدُ وَقَتَلُوا وَكُلَّا وَعَدَ اللَّهُ الْحُسْنَى
Maksudnya:
“Tidak sama di antara kamu orang yang menafkahkan (hartanya) dan berperang sebelum penaklukan (Mekah), Mereka lebih tinggi darjatnya daripada orang-orang yang menafkahkan (hartanya) dan berperang sesudah itu. Allah menjanjikan kepada masing-masing mereka dengan (balasan) yang lebih baik.”
(Surah al-Hadid:10)
Allah” وَكُلًّا وَعَدَ اللَّهُ الْحُسْنَى :Betapa besarmya janji ini daripada Tuhan kita menjanjikan kepada masing-masing mereka dengan (balasan) yang lebih baik”.
Inilah dia angkatan generasi rabbani, qur’ani, Muhammadi yang agung, yang tak pernah disaksikan mata-mata di muka bumi ini yang seumpama mereka dalam keimanan, daya tahan dan istiqamah, kecekalan mengharungi ujian, berkorban dan bergolok gadai di jalan Allah, zuhud di dunia demi agama, bersilaturrahim dan mempertahan tali ukhuwwah kerana Allah dan beriman kepada Allah dengan segala janjinya membela kaum mukminin, seperti firman Allah SWT
هُوَ الَّذِي أَبْدَا بِنَصْرِهِ، وَبِالْمُؤْمِنِينَ وَالفَ بَيْنَ قُلُوهِمْ لَوْ أنفَقْتَ مَا فِي الْأَرْضِ جَمِيعًا ما ألفت بين قلوبهم ولكن الله ألف بينهم إنَّه عَزِيزٌ حَكِيمٌ
Maksudnya:
“Dialah yang memperkuatkanmu dengan pertolonganNya dan dengan para mukmin, dan Yang mempersatukan hati mereka (orang-orang yang beriman). Walaupun kamu membelanjakan semua (kekayaan) yang berada di bumi, nescaya kamu tidak dapat mempersatukan hati mereka, akan tetapi Allah telah mempersatukan hati mereka. Sesungguhnya Dia Maha Gagah lagi Maha Bijaksana.”
(Surah al-Anfal: 62-63)
(Lihat
Pertelingkahan Politik Dalam Kalangan Para Sahabat
, hlm. xiv – xxi)
Kami akhiri dengan doa:
رَبَّنَا اغْفِرْ لَنَا وَلِإِخْوَانِنَا الَّذِينَ سَبَقُونَا بِالْإِيمَانِ وَلَا تَجْعَلْ فِي قُلُوبِنَا غِلًّا لِّلَّذِينَ آمَنُوا رَبَّنَا إِنَّكَ رَءُوفٌ رَّحِيمٌ
Maksudnya:
“Wahai Tuhan Kami! Ampunkanlah dosa kami dan dosa saudara-saudara kami yang mendahului kami dalam iman, dan janganlah Engkau jadikan dalam hati kami perasaan hasad dengki dan dendam terhadap orang-orang yang beriman. Wahai Tuhan kami! Sesungguhnya Engkau Amat Melimpah Belas kasihan dan Rahmat-Mu.”
Surah al-Hasyr (10)
Bertarikh: 28 Julai 2023 bersamaan 10 Muharram 1445 H


#2426: Adakah Sama Pengharaman Arak dan Babi?

Soalan:
Assalamualaikum Dato’ Seri. saya nak bertanya jika seseorang terlibat dengan apa apa pekerjaan yang melibatkan arak adalah haram. Adakah benda yang sama juga jika berkaitan dengan babi?
Jawapan:
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Sebagaimana diketahui, para fuqaha telah bersepakat akan kenajisan daging babi sekalipun disembelih. Hal ini berdasarkan nas al-Quran yang telah menyebutkan bahawa babi adalah najis secara zatnya. Maka dagingnya dan kesemua bahagiannya sama ada bulu, tulang dan kulit adalah najis sekalipun disembelih (Lihat
al-Fiqh al-Islami wa Adillatuh
, 1/302). Firman Allah SWT:
حُرِّمَتْ عَلَيْكُمُ الْمَيْتَةُ وَالدَّمُ وَلَحْمُ الْخِنزِيرِ
Maksudnya:
 “Diharamkan kepada kamu (memakan) bangkai (binatang yang tidak disembelih), dan darah (yang keluar mengalir), dan daging babi (termasuk semuanya).
”
Surah al-Ma’idah (3)
Dr. Wahbah al-Zuhaili menyebutkan bahawa pengharamkan babi itu meliputi semua bahagiannya sehingga pada lemak dan kulitnya. Adapun dikhususkan dengan menyebut dagingnya sahaja kerana ia merupakan kebanyakan bahagian yang dimakan. Sesungguhnya syarak telah melarang untuk mengambil manfaat daripada semua bahagian babi (Lihat
al-Tafsir al-Munir
, 6/77).

Begitu juga terdapat riwayat daripada Jabir bin Abdullah R.Anhuma bahawasanya beliau mendengar Rasulullah SAW bersabda ketika berada di Makkah pada tahun pembukaan kota Makkah:
إِنَّ اللَّهَ وَرَسُولَهُ حَرَّمَ بَيْعَ الخَمْرِ، وَالمَيْتَةِ وَالخِنْزِيرِ وَالأَصْنَامِ. فَقِيلَ: يَا رَسُولَ اللَّهِ، أَرَأَيْتَ شُحُومَ المَيْتَةِ، فَإِنَّهَا يُطْلَى بِهَا السُّفُنُ، وَيُدْهَنُ بِهَا الجُلُودُ، وَيَسْتَصْبِحُ بِهَا النَّاسُ؟ فَقَالَ: لاَ، هُوَ حَرَامٌ. ثُمَّ قَالَ رَسُولُ اللَّهِ صَلَّى اللهُ عَلَيْهِ وَسَلَّمَ عِنْدَ ذَلِكَ: قَاتَلَ اللَّهُ اليَهُودَ إِنَّ اللَّهَ لَمَّا حَرَّمَ شُحُومَهَا جَمَلُوهُ، ثُمَّ بَاعُوهُ، فَأَكَلُوا ثَمَنَهُ.
Maksudnya:
 “
Sesungguhnya Allah dan Rasul-Nya telah mengharamkan jual beli arak, bangkai, babi dan patung-patung berhala
. Ditanyakan (oleh seseorang): ‘Wahai Rasulullah! Bagaimana pendapatmu dengan lemak bangkai, sesungguhnya ia digunakan untuk mengecat perahu, meminyakkan kulit dan dijadikan lampu oleh orang ramai?’ Nabi SAW bersabda: ‘Tidak boleh, itu adalah haram.’ Kemudian Rasulullah SAW bersabda saat itu juga: ‘Semoga Allah memerangi (melaknat) orang-orang Yahudi. Sesungguhnya Allah mengharamkan lemak bangkai, tetapi mereka mencairkannya, kemudian menjualnya, lalu memakan daripada hasil jualannya.’
”
Riwayat al-Bukhari (2236)
Allah SWT tidak mengharamkan sesuatu melainkan Dia mencukupkan (manusia) dengan penggantinya daripada jenisnya yang diharuskan. Maka Dia mengharamkan zina tetapi mengharuskan nikah, mengharamkan daging babi tetapi mengharuskan daging unta, mengharamkan sutera (untuk lelaki) tetapi mengharuskan bulu biri-biri dan kapas, mengharamkan rampasan dan rompakan tetapi menhalalkan ghanimah (harta rampasan perang), mengharamkan pencerobohan dan penindasan tetapi mengharuskan jihad dan begitulah seterusnya. (Lihat
al-Hawi al-Kabir
, 13/390).
Justeru, berbalik kepada soalan di atas, kami nyatakan
apabila Allah mengharamkan sesuatu, Dia turut mengharamkan hasil jualannya, perniagaan yang mengandunginya dan membantu hal-hal yang melibatkannya.

Oleh itu, apabila Allah SWT telah mengharamkan daging babi, maka diharamkan juga berjual beli dengannya, menghidangkannya dan membantu untuk memakannya.
Perbezaan yang ketara adalah arak adalah perbuatan manusia yang memprosesnya bagi tujuan memabukkan, justeru, pengharamannya merangkumi daripada permulaan sampailah kepada penjualan dan peminuman. Sedangkan babi merupakan makhluk Allah SWT sebagai ujian kepada kita, sama ada kita berjaya mematuhi titah perintah Allah SWT atau sebaliknya.
Kami berpendapat pengharaman arak lebih kuat kerana susunan ayat menyebut secara khusus dan diakhiri dengan perintah menjauhkannya. Di samping Allah SWT melarang arak itu diceritakan sekali dengan mudaratnya. Ia bukan semata-mata mudarat kesihatan tetapi pelbagai sudut termasuk institusi rumah tangga, kekeluargaan, persahabatan, kemasyarakatan sehingga membabitkan jenayah serta memarakkan api permusuhan. Inilah yang dinaskan dalam al-Quran.
Akhir kalam, semoga Allah SWT memberikan kefahaman yang jelas kepada kita semua dalam beragama. Marilah sama-sama kita berdoa:
اللَّهُمَّ إِنِّي أَسْأَلُكَ عِلْمًا نَافِعًا ، وَرِزْقًا طَيِّبًا ، وَعَمَلاً مُتَقَبَّلاً
Maksudnya:
 “Ya Allah, aku memohon kepada-Mu ilmu yang bermanfaat, rezeki yang baik dan amalan yang diterima.”
Wallahua‘lam.
Bertarikh: 28 Julai 2023 bersamaan 10 Muharram 1445 H


#2427: Hukum Bunuh Ular

Soalan:
Assalamualaikum w.b.t Dato’ Seri. Baru-baru ini rumah saya dimasuki seekor ular, saya teringat bahawa orang lama-lama dahulu melarang bunuh ular, maka saya biarkan sahaja ular tersebut.
Akan tetapi saya risau tentang keselamatan anak dan isteri saya, adakah berdosa jika saya bunuh ular tersebut?

Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga Baginda SAW, sahabat Baginda SAW serta orang-orang yang mengikuti jejak langkah Baginda SAW.
Kami mulakan dengan sebuah hadith yang menyuruh umat Islam agar bersifat dengan sifat rahmat pada semua makhluk. Ini sebagaimana yang diriwayatkan daripada Abu Hurairah R.A, bahawa Rasulullah SAW bersabda:
مَنْ لاَ يَرْحَمُ لاَ يُرْحَمُ
Maksudnya:
“Sesiapa yang tidak merahmati maka dia tidak akan dirahmati
.
”
Riwayat  al-Bukhari (5997)
Hadith di atas bersifat umum, meliputi semua makhluk yang ada di muka bumi ini. Kemudian datangnya dalil lain mengkhususkan beberapa haiwan yang tidak harus untuk bersifat rahmat padanya kerana mudarat yang dibawa lebih besar. Hal ini kerana sesetengah haiwan tersebut melakukan kerosakan, bahkan sehingga mengancam nyawa manusia.
Perintah untuk membunuh ular ini
thabit
 dalam hadith yang diriwayatkan daripada Abdullah bin ‘Umar R.Anhuma ketika mendengar Rasulullah SAW berkhutbah di atas minbar, seraya bersabda:
اقْتُلُوا الْحَيَّاتِ وَالْكِلاَبَ وَاقْتُلُوا ذَا الطُّفْيَتَيْنِ وَالأَبْتَرَ فَإِنَّهُمَا يَلْتَمِسَانِ الْبَصَرَ وَيَسْتَسْقِطَانِ الْحَبَالَى
Maksudnya:
“Bunuhlah ular-ular dan anjing-anjing, dan bunuhlah (terutamanya) ular yang yang di belakangnya ada dua garis putih (ular senduk) serta ular yang ekornya pendek (jenis ular berbisa di kawasan gurun). Sesungguhnya kedua jenis ular itu mampu membutakan mata dan menggugurkan kandungan.”
Kemudian Ibn ‘Umar berkata:
فَلَبِثْتُ لَا أَتْرُكُ حَيَّةً أَرَاهَا إِلَّا قَتَلْتُهَا
Maksudnya:
“Semenjak dari itu, aku tidak tinggalkan mana-mana ular yang aku jumpa melainkan aku bunuhnya.”
Riwayat al-Bukhari (3297) dan Muslim (2233)
Dalam Riwayat lain daripada Abdullah bin Mas‘ud R.Anhuma bahawa Rasulullah SAW bersabda:
اقْتُلُوا الْحَيَّاتِ كُلَّهُنَّ فَمَنْ خَافَ ثَأْرَهُنَّ فَلَيْسَ مِنِّي
Maksudnya:
“Bunuhlah ular kesemuanya, barang siapa yang takut akan bisanya maka dia bukan dari kalangan kami.”
Riwayat Abu Dawud (5249)
Berdasarkan hadith-hadith yang kami bawakan di atas, Rasulullah SAW memerintahkan para sahabat untuk membunuh ular atas sebab ia memberikan mudarat yang besar kepada manusia, dan perintah ini datang dengan lafaz umum meliputi semua ular dan di maana jua ia dijumpai.
Ibn ‘Abd al-Barr menukilkan persepakatan ulama’ tentang keharusan membunuh ular yang dijumpai di padang pasir, sama ada ianya besar atau kecil, apa-apa jenis ular sekalipun. (Lihat
al-Tamhid
, 16/28)
Meskipun terdapat larangan secara umum, ia dikhususkan dengan sambungan riwayat daripada Ibn ‘Umar di atas, katanya:
فَبَيْنَا أَنَا أُطَارِدُ حَيَّةً يَوْمًا مِنْ ذَوَاتِ الْبُيُوتِ مَرَّ بِي زَيْدُ بْنُ الْخَطَّابِ أَوْ أَبُو لُبَابَةَ، وَأَنَا أُطَارِدُهَا فَقَالَ مَهْلاً يَا عَبْدَ اللَّهِ. فَقُلْتُ إِنَّ رَسُولَ اللَّهِ
ﷺ
 أَمَرَ بِقَتْلِهِنَّ. قَالَ إِنَّ رَسُولَ اللَّهِ
ﷺ
 قَدْ نَهَى عَنْ ذَوَاتِ الْبُيُوتِ
Maksudnya:
“Ketika aku sedang mengejar ular yang masuk ke dalam rumah (untuk membunuhnya), Zaid bin al-Khuttab atau Abu Lubabah lalu melintasiku seraya berkata: ‘Wahai Abdullah, nanti!’ Aku (Abdullah) berkata: ‘Sesungguhnya Rasulullah SAW memerintahkan untuk bunuh ular-ular’. Dia (Zaid bin al-Khattab atau Abu Lubabah) berkata: ‘Sesungguhnya Rasulullah SAW pernah halang daripada bunuh ular yang masuk ke rumah’.”
 Riwayat Muslim (2233)
Dalam hadith riwayat Abu al-Sa’ib maula Hisham bin Zahrah, Rasulullah SAW bersabda ketika mendapati ular yang masuk ke rumah:
إِنَّ بِالْمَدِينَةِ نَفَرًا مِنَ الْجِنِّ قَدْ أَسْلَمُوا، فَمَنْ رَأَى شَيْئًا مِنْ هَذِهِ الْعَوَامِرِ فَلْيُؤْذِنْهُ ثَلَاثًا، فَإِنْ بَدَا لَهُ بَعْدُ فَلْيَقْتُلْهُ، فَإِنَّهُ شَيْطَانٌ
Maksudnya:
“Sesungguhnya di Madinah ini ada sekumpulan jin yang memeluk Islam. Jika kamu melihat sebahagiannya maka berilah mereka amaran sebanyak 3 kali, jika ia menampakkan dirinya selepas itu maka bunuhlah ia, sesungguhnya itu adalah syaitan.”
Riwayat Muslim (2236)
Imam al-Nawawi menukilkan daripada Imam Malik bahawa amaran tersebut dengan berkata: “Aku memberi amaran kepada kamu wahai ular, demi Allah dan Hari Akhirat, supaya kau tidak menampakkan diri kepada kami atau menyakiti kami.” Barangkali Imam Malik menyebutkan lafaz amaran begini kerana mengambil zahir lafaz hadith. (Lihat
al-Minhaj Syarh Sahih Muslim
, 14/230)
Ibn ‘Abd al-Barr menyebutkan bahawa, amaran bagi orang yang melihat ular di dalam rumahnya dengan berkata: “Aku memberi amaran kepada kamu wahai ular, demi Allah dan Hari Akhirat, supaya kau tidak menampakkan diri kepada kami atau menyakiti kami.” (Lihat
al-Tamhid
, 16/263)
Ibn Hajar al-‘Asqalani menyebutkan, cara untuk memberi amaran tersebut dengan menyebut: “Kau akan berada dalam kesempitan dan masalah jika kau tinggal bersama kami, menampakkan diri kepada kami, atau kembali (bergerak mendekati) kepada kami.” (Lihat
Fath al-Bari
, 6/349)
Melihat kepada perbahasan di atas, Rasulullah SAW melarang dari membunuh ular yang masuk ke dalam rumah kecuali selepas diberikan amaran sebanyak 3 kali. Amaran tersebut bagi memastikan umat Islam tidak tersilap membunuh bangsa jin yang menyerupai ular, kecuali jika mereka menyerupai ular yang yang di belakangnya ada dua garis putih (ular senduk) serta ular yang ekornya pendek (jenis ular berbisa di kawasan gurun). Ini berdasarkan hadith riwayat Abdullah bin ‘Umar R.Anhuma bahawa Rasulullah SAW bersabda:
لَا تَقْتُلُوا الْجِنَّانَ، إِلاَّ كُلَّ أَبْتَرَ ذِي طُفْيَتَيْنِ، فَإِنَّهُ يُسْقِطُ الْوَلَدَ، وَيُذْهِبُ الْبَصَرَ، فَاقْتُلُوهُ
Maksudnya:
“Janganlah kalian membunuh jin-jin, kecuali semua ular yang ekornya pendek (jenis ular berbisa di kawasan gurun) dan ular yang yang di belakangnya ada dua garis putih (ular senduk).  Sesungguhnya ia mampu menggugurkan kandungan dan membutakan mata, maka bunuhlah ia.”
Riwayat al-Bukhari (3310)
Adapun ular yang dijumpai di luar rumah, maka tiada larangan untuk membunuhnya kerana ianya berbahaya.
Kesimpulan
Jelaslah berdasarkan peerbincangan di atas bahawa sememangnya terdapat haiwan yang dibenarkan untuk dibunuh dalam Islam. Namun, keizinan tersebut adalah di atas sebab-sebab tertentu seperti sifatnya yang suka melakukan kerosakan, boleh mendatangkan bahaya bahkan sehingga mengancam nyawa manusia. Disebabkan oleh itu, ia dibenarkan dan diharuskan untuk dibunuh.
Walau bagaimanapun, kami juga mengambil kesempatan di sini mengingatkan, sekalipun Islam memberi keizinan untuk membunuh ular, akan tetapi bukanlah dengan cara menyiksanya. Hal ini kerana agama Islam juga menuntut penganutnya untuk bersikap ihsan terhadap haiwan.
Jika ada cara lain untuk menghilangkan ular tersebut dengan menghubungi pihak berwajib seperti JPAM atau bomba, maka itu lebih baik. Mereka pasti mempunyai cara yang lebih baik untuk menghapuskan ular-ular yang berbahaya dengan cara yang lebih berhemah.
Semoga Allah SWT memberikan kefahaman yang jelas kepada kita semua dalam beragama. Amin.
Kami akhiri dengan doa:
نَعُوذُ بِكَلِمَاتِ اللهِ التَّامَّاتِ مِنْ شَرِّ مَا خَلَقَ
Maksudnya:
“Kami berlindung dengan kalimah Allah yang sempurna daripada segala keburukan yang Dia ciptakan.”
Bertarikh: 28 Julai 2023 bersamaan 10 Muharram 1445 H


#2428: Melontar Batu Jamrah Lebih Tujuh Kali

Soalan:
Assalamualaikum Dato’ Seri. Apakah hukumnya sekiranya melontar Jamrah lebih daripada 7 biji batu atas sebab tidak yakin batu masuk? Terima kasih.
Jawapan:
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Kami mulakan dengan riwayat daripada Jabir R.A, katanya:
رَأَيْتُ رَسُولَ اللَّهِ صلى الله عليه وسلم يَرْمِي الْجَمْرَةَ وَهُوَ عَلَى بَعِيرِهِ وَهُوَ يَقُولُ: يَا أَيُّهَا النَّاسُ خُذُوا مَنَاسِكَكُمْ فَإِنِّي لاَ أَدْرِي لَعَلِّي لاَ أَحُجُّ بَعْدَ عَامِي هَذَا
Maksudnya
:
“Aku telah melihat Rasulullah SAW telah melontar dan Baginda di atas untanya lalu bersabda: “Wahai manusia, ambillah kerja-kerja haji kamu sesungguhnya aku tidak mengetahui apakah aku masih akan melaksanakan haji lagi selepas tahun ini”
Riwayat al-Nasa’i (3062)
Sesungguhnya ibadat haji yang merangkumi padanya tawaf, sa’ie, wuquf, bahkan melontar di jamrah semata-mata untuk menegakkan dan melaksanakan zikrullah. Daripada Aisyah R.Anha, katanya: Rasulullah SAW bersabda:
إِنَّمَا جُعِلَ الطَّوَافُ بِالْبَيْتِ وَبَيْنَ الصَّفَا وَالْمَرْوَةِ وَرَمْىُ الْجِمَارِ لإِقَامَةِ ذِكْرِ اللَّهِ
Maksudnya:
 “
Sesungguhnya dijadikan tawaf di Kaabah, sa’ie antara Safa dan Marwah dan melontar di tiga jamrah semata-mata untuk melaksanakan zikrullah.”
Riwayat Abu Daud (1888), al-Tirmizi (902) dan Ahmad (24396)
Secara umumnya, di antara syarat melontar di jamrah adalah dengan melontar pada setiap jamrah itu sebanyak tujuh biji anak-anak batu. Kemudian batu-batu itu pula hendaklah dilontarkan satu persatu. (Lihat
al-Taqrirat al-Sadidah
, hlm. 494-497). Maka, jika bilangannya kurang daripada tujuh biji, lontaran di jamrah tersebut belum lagi dikira memadai.
Berbalik kepada soalan di atas, kami
nyatakan ketika melontar jamrah, ia perlu dilontarkan satu persatu atau sebiji-biji sehingga cukup semuanya sebanyak tujuh biji. Maka, melontar jamrah melebihi 7 kali adalah dibolehkan bagi memastikan seseorang itu lebih yakin
. Namun, kami nasihatkan bagi mengelakkan was-was dan seumpamanya, maka lontarlah sambil dikira satu persatu sehingga cukup tujuh lontaran. Hal ini akan membuat seseorang itu lebih yakin.
Berkenaan melontar jamrah, kami telah jelaskan dalam artikel sebelum ini:
#1991: Melontar Jamrah[1]
#1669: Melontar Tujuh Anak Batu Secara Serentak[2]
Kami tegaskan bahawa perintah Allah SWT dan rasulullah SAW dengan jumlah tertentu seperti lontaran 7 biji anak batu mempunyai hikmah yang tersendiri. DI samping ia bersifat
ta’abbudi
dan
tawaqqufi
ia juga mengajar kita agar sentiasa mengikut titah perintah Allah SWT dan membuang sebarang bentuk was-was serta gangguan syaitan.
Semoga Allah SWT kurniakan kepada kita satu hari nanti untuk dapat melaksanakan ibadat haji. Amin. Kami akhiri dengan doa:
اللَّهُمَّ اجْعَلْ حَجًّا مَبْرُورًا وَسَعْياً مَشْكُورًا
Maksudnya:
“Ya Allah, jadikanlah hajiku ini haji yang mabrur dan sa’i yang diterima.”

[1]

https://maktabahalbakri.com/1991-melontar-jamrah/

[2]

https://maktabahalbakri.com/1669-melontar-tujuh-anak-batu-secara-serentak/
Bertarikh: 28 Julai 2023 bersamaan 10 Muharram 1445 H


#2430: Sengaja Melanggar Pantang Larang Ihram Haji Dengan Tidak Memakai Ihram Untuk Melepasi Sekatan Pihak Berkuasa

Soalan:
Assalamualaikum Dato’ Seri. Bolehkah Datuk perjelaskan hukum orang yang sengaja melanggar pantang larang ihram dengan memakai baju biasa untuk masuk ke Makkah bagi melepasi sekatan di sempadan Makkah semata-mata untuk menunaikan haji tanpa permit dan sanggup membayar dam untuk kesalahan tersebut? Apa pandangan Datuk akan hal ini?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Islam telah menetapkan beberapa pantang larang yang wajib dipatuhi oleh mereka yang sedang berada dalam ihram. Sekiranya pantang larang ini dilanggar, seseorang tersebut akan dikenakan Dam mengikut jenis larangan yang dilakukannya.
Antara larangan-larangan ihram yang khusus bagi lelaki:
Menutup kepala.
Memakai pakaian berjahit.
Manakala larangan-larangan ihram yang khusus bagi perempuan pula adalah:
Menutup muka.
Mamakai sarung tangan.
Adapun larangan-larangan ihram yang umum bagi lelaki dan perempuan adalah:
Berwangi-wangian.
Bersetubuh.
Memakai minyak pada rambut atau janggut.
Memburu di tanah Haram.
Mencabut dan merosakkan tumbuhan di tanah Haram. (Lihat
al-Taqrirat al-Sadidah
, hlm. 502)
Berdasarkan persoalan di atas, hukum sengaja melanggar pantang larang ihram dengan sengaja tanpa ada uzur syar’ie adalah berdosa.
Syeikh
Dr. Yusuf Al-Shubaili menyatakan bahawa peraturan haji dan pematuhan terhadap permit adalah untuk mencapai kepentingan awam berkaitan keselamatan para haji. Hal ini kerana untuk memberi peluang kepada mereka yang belum menunaikan haji atau telah berlalu beberapa tempoh dan tahun sejak mereka menunaikannya. Beliau menyatakan bahawa pematuhan terhadap permit adalah suatu kewajipan dan tidak boleh untuk melanggarnya, kerana tindakan tersebut akan membawa kemudaratan kepada umat Islam secara keseluruhannya. Begitu juga, tidak boleh seseorang itu dengan sengaja memakai baju berjahit atau lengkap untuk mengelakkan daripada sekatan kawalan keselamatan dan kemudian menebusnya dengan membayar fidyah atau dam kerana tindakan tersebut dengan sengaja tanpa alasan yang syar’i. Jika seseorang itu berhasrat untuk menunaikan haji tetapi tidak berjaya mendapatkan permit, dia akan mendapat pahala walaupun dia berada di rumahnya, kerana hadith menyatakan bahawa niat untuk melakukan kebajikan tetapi tidak dapat melaksanakannya, pahalanya tetap diberikan. Rasulullah SAW bersabda:
 فَهُوَ بِنِيَّتِهِ فَأَجْرُهُمَا سَوَاءٌ
Maksudnya:
 “Maka dengan niatnya itu, pahala keduanya sama”
Riwayat al-Tirmizi (2325)
Hal ini menunjukkan jika seseorang itu berniat untuk berbuat kebajikan dan tidak dapat melakukannya, maka Allah akan mencatat pahala kebajikan seperti apa yang diniatkan. Justeru, tidak ada keperluan untuk seseorang itu melakukan dosa semata-mata untuk mendekatkan diri kepada Allah.
Syeikh Muhammad al-Amin al-Syanqiti berkata: “Ketahuilah bahawa jumhur ulama’ bersepakat bahawa sesiapa yang melepasi miqat daripada tempat-tempat miqat yang disebutkan tanpa berniat ihram, dan dalam masa yang sama dia berniat ingin melakukan ibadah haji atau umrah, maka wajib baginya membayar dam, dan dalilnya adalah sebagaimana riwayat daripada Ibnu Abbas R.Anhuma: “Sesiapa yang lupa atau meninggalkan sesuatu daripada
nusuk
 haji atau umrah, maka hendaklah dia menggantinya dengan membayar dam.” Para ulama’ berkata bahawa sesiapa yang telah meninggalkan sesuatu daripada ibadahnya, iaitu tidak berniat ihram dari miqat, dia diwajibkan membayar fidyah.” (Lihat
Adhwa’ al-Bayan fi Idhah al-Quran bi al-Quran
, 5/360)
Jika seseorang yang berniat untuk menunaikan ibadah haji atau umrah daripada miqatnya tanpa memakai pakaian ihram dan terus memakai pakaian berjahit, maka dia berdosa jika melakukannya itu dengan sengaja. Namun, dia tidak berdosa jika dia melakukannya itu karena tersilap, jahil atau lupa. Dalam kedua-dua situasi tersebut, dia mesti segera menanggalkan pakaian berjahitnya itu dan wajib bgainya membayar fidyah al-takhyir (pilihan), iaitu berpuasa selama tiga hari, atau memberi makan enam orang miskin, bagi setiap orang miskin diberi setengah sa’ beras atau makanan lain yang setara, atau menyembelih seekor kambing, seperti yang terdapat dalam hadis Ka’b bin ‘Ujrah yang terdapat dalam Sahih al-Bukhari dan Muslim.  Sebahagian ulama berpendapat bahawa tidak wajib membayar fidyah jika pelanggaran tersebut dilakukan kerana terlupa, jahi, atau tersilap, kerana memakai pakaian berjahit bukanlah termasuk dalam perkara yang tidak boleh diperbaiki atau dikembalikan. (Lihat
Fatawa al-Syabakah al-Islamiah
, 11/19366)
Syeikh Khalid bin Abdullah al-Muslih ketika ditanya berkenaan haji yang dilakukan tanpa permit dan pelakunya memakai pakaian biasa ketika berihram, maka beliau menjawab:
Saya menyarankan agar kamu tidak melaksanakan haji tanpa tasrih. Namun, jika niat kamu ikhlas dan tekad kamu bersungguh-sungguh, kamu masih akan mendapatkan pahala haji meskipun berada di negara kamu dan juga di antara keluarga kamu. Ini adalah kurnia daripada Allah yang Maha Pemurah, Dia memberikan kepada seseorang, jika niatnya tulus, apa yang dia niatkan dari kebaikan, meskipun terdapat halangan menghalangnya. Terdapat dua sebab kenapa haji tanpa permit ini dilarang:
Pertama
: Allah SWT telah memerintahkan supaya mengikut apa sahaja yang diajar oleh Rasulullah SAW, dan baginda SAW menetapkan miqat-miqat yang tertentu bagi mereka yang melaluinya yang ingin menunaikan haji dan umrah. Oleh karena itu, bagi orang yang ingin menunaikan haji atau umrah, tidak dibolehkan melepasi miqat ini kecuali dengan berihram daripadanya.
Kedua:
 Menunaikan haji tanpa permit adalah melanggar peraturan yang ditetapkan oleh pemerintah, sedangkan Allah SWT memerintahkan kepada orang-orang yang beriman supaya mentaati Allah, mentaati Rasul dan juga pemerintah di antara kamu.” Rasulullah SAW juga bersabda: “Sesiapa yang taat kepada pemimpinnya, maka dia telah taat kepadaku, dan sesiapa yang derhaka kepada pemimpinnya, maka dia telah derhaka kepadaku.” Ini berlaku dalam hal ketaatan yang baik atau ketaatan untuk mencapai manfaat dan maslahah. Justeru, menunaikan haji dengan permit termasuk dalam hal ketaatan yang wajib untuk diikuti.

Pihak berautoriti yang mengatur perjalanan haji tidak menghalang manusia untuk menunaikan haji dengan tempoh yang bertahun lamanya, sebaliknya, mereka membenarkan untuk melakukannya setiap lima atau empat tahun
 kerana keperluan dan atas sebab peningkatan jumlah jemaah haji yang ramai yang akan menyebabkan kesukaran bagi jemaah haji. Selain itu, pihak yang mengatur, dan wilayah juga tidak mampu menampung jumlah jemaah haji yang besar. Oleh kerana itu, peraturan sebegini perlu diatur, dan kita berharap agar Allah akan memberikan pahala yang besar atas usaha mereka. Kita mesti bekerjasama dengan mereka, dan ini bukan berarti menolak jalan Allah seperti yang dituduhkan oleh beberapa orang, karena mereka berusaha untuk memudahkan dan mengatur perjalan haji.
Kesimpulan
Sebagai kesimpulan, kami katakan bahawa seseorang yang sengaja melanggar pantang larang ihram dengan memakai pakaian berjahit bagi melepasi sekatan pihak berkuasa, walaupun haji dan umrahnya sah, tetapi ia dilakukan dalam keadaan berdosa kerana melanggar pantang larang ihram dengan sengaja tanpa keuzuran yang syar’ie dan juga melanggar ketetapan yang telah ditetapkan oleh pemerintah. Apatah lagi jika dia melakukannya melepasi kawasan miqat tanpa berihram dengannya. Maka sesiapa yang melakukan perbuatan seperti ini wajib membayar fidyah dan dam atas kesalahan yang dilakukan sama ada melanggar pantang larang ihram ataupun melanggar kewajipan haji atau umrah.
Justeru, kami menasihati bagi sesiapa yang ingin menunaikan haji, perlulah mengikut peraturan yang telah ditetapkan oleh pihak yang berautoriti, kerana peraturan tersebut dibuat untuk maslahah umum. Hal ini kerana perintah melakukan haji ini adalah bagi mereka yang berkemampuan dan bagi sesiapa yang tidak mempunyai permit, maka dia adalah termasuk dalam kategori mereka yang belum berkemampuan. Kami nyatakan tindakan pemerintah sentiasa menepati kehendak maslahah. Hal ini berdasarkan kaedah:
تَصَرُّفُ الْإِمَامِ عَلَى الرَّعِيَّةِ مَنُوطٌ بِالْمَصْلَحَةِ
Maksudnya:
“
Tindakan pemerintah terhadap rakyatnya hendaklah berasaskan maslahah.”
Para ulama menetapkan bahawa segala tindakan yang ditetapkan pihak pemerintah wajib didasari dengan maslahah dan kebaikan untuk masyarakat umum seluruhnya; iaitu rakyat yang berada di bawah tadbir urusnya. Sekiranya tindakan tersebut bertentangan dengan tujuan dan objektif yang asal, maka tindakan tersebut dianggap tidak sah dan tidak terpakai dari sudut Syarak. (Lihat
Mausu’ah al-Qawa’id al-Fiqhiyyah
, 2/308)
Apa maknanya ibadah kita sekiranya kita melakukan ibadah untuk mendekati Allah, tetapi ia dibuat dalam keadaan berdosa dan tanpa uzur syar’ie?
Akhir kalam, kami akhiri dengan doa:
اللَّهُمَّ اجْعَلْ حَجًّا مَبْرُورًا وَسَعْياً مَشْكُورً
Maksudnya:
“Ya Allah, jadikanlah hajiku ini haji yang mabrur dan sa’i yang diterima.”
Semoga dengan sedikit penjelasan yang diberikan ini mampu memberikan kepada kita sedikit kefahaman dalam menjalani kehidupan seharian yang lebih baik. Amin.
Wallahua`lam.
Bertarikh: 28 Julai 2023 bersamaan 10 Muharram 1445 H


#2431: Sikap Panas Baran

Soalan:
Assalamualaikum ustaz. Sejak kebelakangan ini, saya rasa saya makin berubah menjadi panas baran, mungkin disebabkan tertekan dengan hidup. Kadangkala, orang tanya soalan pun saya boleh marah nak jawab. Saya solat fardu semua cukup, amalan yang wajib pon semua saya buat tambah juga dengan sedikit amalan sunat. Di manakah silap saya dan apa yang perlu diperbaiki untuk berubah menjadi seorang yang lebih tenang dan penyabar? Adakah zikir atau doa yang boleh saya amalkan?
Jawapan:
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Kami mulakan dengan firman Allah SWT:
الَّذِينَ يُنفِقُونَ فِي السَّرَّاءِ وَالضَّرَّاءِ وَالْكَاظِمِينَ الْغَيْظَ وَالْعَافِينَ عَنِ النَّاسِ ۗ وَاللَّهُ يُحِبُّ الْمُحْسِنِينَ
Maksudnya:
 “
Iaitu orang-orang yang mendermakan hartanya pada masa senang dan susah, dan orang-orang yang menahan kemarahannya, dan orang-orang yang memaafkan kesalahan orang. Dan (ingatlah), Allah mengasihi orang-orang yang berbuat perkara-perkara yang baik.
”
Surah Ali ‘Imran (134)
Dr. Wahbah al-Zuhaili ketika mentafsirkan ayat ini menyebutkan bahawa antara ciri-ciri orang yang bertaqwa ialah orang yang menyembunyikan (menahan) kemarahannya serta mengawal dirinya agar tidak menyakiti orang lain dalam keadaan dia mampu untuk melakukannya. Hal ini adalah berdasarkan kepada sabda Nabi SAW yang bermaksud: “
Sesiapa yang menahan kemarahannya dalam keadaan dia mampu untuk melepaskannya, maka Allah akan memenuhkan di dalam jiwanya keamanan dan keimanan.
” (Lihat
Tafsir al-Wasit
, 1/238)

Menjawab persoalan di atas, kami mensyorkan beberapa nasihat buat saudara bagi mengatasi masalah panas baran ini:
Mengambil wuduk
. Hal ini adalah sebagaimana sabda Nabi SAW:
إِنَّ الْغَضَبَ مِنَ الشَّيْطَانِ وَإِنَّ الشَّيْطَانَ خُلِقَ مِنَ النَّارِ وَإِنَّمَا تُطْفَأُ النَّارُ بِالْمَاءِ فَإِذَا غَضِبَ أَحَدُكُمْ فَلْيَتَوَضَّأْ
Maksudnya:
 “
Kemarahan itu berasal daripada syaitan dan syaitan itu pula dijadikan daripada api. Sesungguhnya api hanya dapat dipadamkan dengan air. Oleh itu, jika salah seorang daripada kamu berasa marah, hendaklah dia berwuduk.
”
 Riwayat Abu Daud (4784)
Mengubah kedudukannya kepada duduk jika dia sedang berdiri, dan kepada berbaring jika dia sedang duduk
. Daripada Abu Zar R.A, beliau berkata: Sesungguhnya Rasulullah SAW bersabda kepada kami:
إِذَا غَضِبَ أَحَدُكُمْ وَهُوَ قَائِمٌ فَلْيَجْلِسْ فَإِنْ ذَهَبَ عَنْهُ الْغَضَبُ وَإِلاَّ فَلْيَضْطَجِعْ
Maksudnya:
 “
Apabila salah seorang daripada kamu berasa marah ketika sedang berdiri, maka hendaklah dia duduk. Jika kemarahannya itu hilang (ketika dia sedang duduk, maka hal itu adalah baik). Namun, sekiranya masih lagi tidak hilang, maka hendaklah dia berbaring
.”
 Riwayat Abu Daud (4782)
Mendiamkan diri
. Hal ini adalah sebagaimana riwayat daripada Ibn Abbas, daripada Nabi SAW, Baginda bersabda:
إِذَا غَضِبَ أَحَدُكُمْ فَلْيَسْكُتْ
Maksudnya:
 “
Apabila salah seorang daripada kamu berasa marah, hendaklah dia diam.
”
Riwayat Ahmad (2136)

Ibn Rajab al-Hanbali menyatakan bahawa mendiamkan diri ketika marah merupakan penawar yang berkesan bagi sifat marah kerana ketika perasaan marah sedang membuak-buak berkemungkinan akan terkeluar daripadanya ungkapan-ungkapan yang tidak sepatutnya diucapkan. (Lihat
Jami‘ al-‘Ulum wa al-Hikam
, 1/406)

Banyak meluangkan masa membaca al-Quran
Firman Allah SWT:
أَلَا بِذِكْرِ اللَّهِ تَطْمَئِنُّ الْقُلُوبُ
Maksudnya: “Ketahuilah dengan “zikrullah” itu, tenang tenteramlah hati manusia.”
Surah ar-Ra’d (28)
Begitu juga antara doa yang boleh diamalkan ialah:
Doa agar diperbaiki Diri
يَا حَيُّ يَا قَيُّومُ بِرَحْمَتِكَ أَسْتَغِيثُ أَصْلِحْ لِي شَأْنِي كُلَّهُ وَلَا تَكِلْنِي إِلَى نَفْسِي طَرْفَةَ عَيْنٍ
Maksudnya:
“Wahai Tuhan yang Maha Hidup, wahai Tuhan yang Maha Berdiri Sendiri (tidak perlu segala sesuatu), dengan rahmatMu aku memohon pertolongan, perbaikilah urusanku semuanya dan janganlah Engkau serahkan aku kepada diriku sendiri walau sekelip mata.”
Riwayat al-Nasa’ie (10405)
Doa agar dikurniakan kesabaran dan keteguhan
Firman Allah SWT:
رَبَّنَا أَفْرِغْ عَلَيْنَا صَبْرًا وَثَبِّتْ أَقْدَامَنَا وَانصُرْنَا عَلَى الْقَوْمِ الْكَافِرِينَ
Maksudnya: “Wahai Tuhan kami! Limpahkanlah sabar kepada kami dan teguhkanlah tapak pendirian kami serta menangkanlah kami terhadap kaum yang kafir.”
Surah al-Baqarah (250)

Berkenaan panas baran ini, kami telah jelaskan dalam artikel sebelum ini:
#398 Cara Atasi Sikap Panas Baran[1]
 Akhir kalam, semoga Allah membantu saudara dalam menghilangkan sifat panas baran tersebut dan mengurniakan hati yang tenang. Amin.
Kami akhiri dengan doa:
اللَّهُمَّ إِنَّا عَبيدُكَ، وَبَنُو عَبِيدِكَ، وَبَنُو إِمَائِكَ، نَوَاصِينَا بيَدِكَ، مَاضٍ فِيْنَا حُكْمُكَ، عَدْلٌ فِيْنَا قَضَاؤُكَ، نَسْأَلُكَ بِكُلِّ اسْمٍ هُوَ لَكَ سَمَّيْتَ بِهِ نَفْسَكَ، أَوْ عَلَّمْتَهُ أَحَدًا مِنْ خَلْقِكَ، أَوْ أَنْزَلْتُهُ فِي كِتَابِكَ، أَوْ اسْتَأْثَرْتَ بِهِ فِي عِلْمٍ الْغَيْبِ عِنْدَكَ، أَنْ تَجْعَلَ الْقُرْآنَ رَبِيعَ قُلُوْبِنَا، وَنُورَ صُدُورِنَا، وَجِلَاءَ أَحْزَانِنَا، وَذَهَابَ هُمُوْمِنَا .
Maksudnya:
“Ya Allah, sesungguhnya kami adalah hamba-Mu, anak kepada hamba-Mu, anak kepada hamba perempuan-Mu, ubun-ubun kami di tangan-Mu, telah berlalunya keputusan-Mu, Engkau telah berlaku adil ke atas kami dalam keputusan-Mu. Kami memohon kepada-Mu dengan setiap nama yang Engkau berikan pada diri-Mu, atau yang telah Engkau ajarkan kepada salah satu makhluk ciptaan-Mu, atau yang telah Engkau turunkan dalam kitab-Mu, atau yang telah Engkau rahsiakan dalam ilmu ghaib-Mu, untuk menjadikan al-Quran sebagai penyejuk hati kami, cahaya di dada kami, penghilang kesedihan kami, penghapus kesusahan kami.”
[1]

https://maktabahalbakri.com/398-cara-atasi-sikap-panas-baran/

Bertarikh: 28 Julai 2023 bersamaan 10 Muharram 1445 H


#2432: Redha Terhadap Musibah Yang Menimpa

Soalan:
Assalamualaikum Dato’, saya ingin bertanya, bagaimana cara untuk redha terhadap musibah yang berlaku ?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Redha asal daripada kalimah arab (رَضِيَ-يَرْضَي) yang menunjukkan maksud berlawanan dari kemarahan. Dari segi istilah pula ia membawa maksud : Redha adalah kegembiraan hati atas ketetapan takdir (qadha’).”
Al-Munawi mentakrifkan : Redha adalah ketenangan jiwa bagi manusia terhadap apa yang menimpanya atau apa yang hilang daripadanya tanpa mengalami perubahan.  Para ahli feqah menyatakan bahwa redha itu adalah persetujuan (izin). Mereka menjadikan izin sebagai redha kerana itu menunjukkan persetujuan terhadapnya.” (Lihat
Nudhrah al-Nai’m Fi Makarim Akhlak Rasul al-Karim
,6/ 2105 )
Al-Wasiti menyebutkan: Redha adalah melihat segala sesuatu dengan pandangan yang redha, sehingga tidak ada yang kamu murkai kecuali apa yang dimurkai oleh Tuhanmu. (Lihat
Targhib Wa Tarhib,
2/ 201)
Jenis-jenis Redha
Syaikh islam Ibn Taimiyyah menyatakan bahawa Redha ini terbahagi kepada dua:
Pertama:
 Redha terhadap apa yang diperintahkan dan meninggalkan apa yang dilarang, serta mengambil apa yang Allah halalkan tanpa melampaui batas ke atas apa yang telah diharamkan. Ini merupakan redha yang wajib.
Firman Allah SWT :
وَاللَّهُ وَرَسُولُهُ أَحَقُّ أَن يُرْضُوهُ إِن كَانُوا مُؤْمِنِينَ
Maksudnya
:
padahal Allah dan RasulNya jualah yang lebih berhak mereka mendapat keredhaanNya, jika betul mereka orang-orang yang beriman.
(Surah al-Taubah:62)
Firman Allah lagi :
وَلَوْ أَنَّهُمْ رَضُوا مَا آتَاهُمُ اللَّهُ وَرَسُولُهُ وَقَالُوا حَسْبُنَا اللَّهُ سَيُؤْتِينَا اللَّهُ مِن فَضْلِهِ وَرَسُولُهُ إِنَّا إِلَى اللَّهِ رَاغِبُونَ
Maksudnya
 :
Dan (amatlah baiknya) kalau mereka berpuas hati dengan apa yang diberikan oleh Allah dan RasulNya kepada mereka, sambil mereka berkata: “Cukuplah Allah bagi kami; Allah akan memberi kepada kami dari limpah kurniaNya, demikian juga RasulNya; sesungguhnya kami sentiasa berharap kepada Allah”
(Surah al-Taubah:59)
Kedua:
 Redha kerana ditimpa musibah seperti kemiskinan dan kesakitan. Ini merupakan redha yang sunat bukanlah wajib. Dikatakan ia merupakan redha yang wajib dan yang sahihnya wajib itu adalah bersabar sepertimana kata al-Hasan: Redha itu adalah naluri, tetapi sabar itu adalah tunggak utama bagi seorang mukmin.
Diriwayatkan daripada Ibn Abbas bahawa Rasulullah SAW bersabda:
إنْ اسْتَطَعْت أَنْ تَعْمَلَ بِالرِّضَا مَعَ الْيَقِينِ، فَإِنْ لَمْ تَسْتَطِعْ فَإِنَّ فِي الصَّبْرِ عَلَى مَا تَكْرَهُ خَيْرًا كَثِيرًا
Maksudnya
:
Jika kamu mampu beramal kepada Allah dengan redha dan yakin, maka lakukanlah. Dan jika kamu tidak mampu, maka sesungguhnya dalam kesabaran terhadap apa yang kamu benci terdapat kebaikan yang banyak.
Riwayat Abu Nuaim
Fi Hilyah
 , 1/314
Menjawab bagi persoalan di atas kami katakan bahawa setiap umat islam hendaklah mempercayai qadha dan qadar Allah SWT kerana ia merupakan salah satu daripada rukun iman sebagaimana yang telah diriwayatkan oleh Umar Bin al-Khattab bahawa Rasulullah bersabda:
أَنْ تُؤْمِنَ بِاَللَّهِ وَمَلَائِكَتِهِ وَكُتُبِهِ وَرُسُلِهِ وَالْيَوْمِ الْآخِرِ، وَتُؤْمِنَ بِالْقَدَرِ خَيْرِهِ وَشَرِّه
Maksudnya
:
 Iman itu ialah bahawa engkau beriman kepada Allah, dan malaikat-Nya, dan segala kitab-Nya, dan para Rasul-Nya, dan engkau beriman kepada takdir-Nya yang baik dan yang jahat.
Riwayat Muslim(8)
Sebagai seorang muslim hendaklah melapangkan hati dan berserah kepada Allah SWT terhadap apa yang menimpa dirinya dan yakinlah bahawa setiap apa yang berlaku adalah kehendak Allah SWT yang mempunyai hikmah disebaliknya. Boleh jadi Allah SWT menguji hamba-hambanya adalah bertujuan untuk menghapuskan dosa-dosa hamba-Nya sebagaimana yang telah diriwayatkan oleh Abu Hurairah bahawa Rasulullah SAW bersabda:
ما يُصِيبُ المُسْلِمَ، مِن نَصَبٍ ولا وصَبٍ، ولا هَمٍّ ولا حُزْنٍ ولا أذًى ولا غَمٍّ، حتّى الشَّوْكَةِ يُشاكُها، إلّا كَفَّرَ اللهُ بها مِن خَطاياهُ
Maksudnya
:
Tidaklah seorang Muslim yang ditimpa musibah seperti keletihan, penyakit, keresahan, kesedihan, gangguan dan kegundahan bahkan duri yang melukainya sekalipun melainkan Allah SWT akan menghapuskan dosa-dosanya.
Riwayat Bukhari (5641)
Justeru kami katakan bersangka baiklah terhadap apa yang ditentukan oleh Allah SWT terhadap kita dan yakinlah setiap apa yang berlaku itu merupakan kasih sayang Allah SWT terhadap hamba-hambaNya.
Diriwayat daripada Suhaib Bin Sinan al-Rumi bahawa Rasulullah SAW bersabda:
عَجَبًا لأَمْرِ المُؤْمِنِ، إنّ أمْرَهُ كُلَّهُ خَيْرٌ، وليسَ ذاكَ لأَحَدٍ إلّا لِلْمُؤْمِنِ، إنْ أصابَتْهُ سَرّاءُ شَكَرَ، فَكانَ خَيْرًا له، وإنْ أصابَتْهُ ضَرّاءُ، صَبَرَ فَكانَ خَيْرًا له
Maksudnya
:
“Amat menakjubkan urusan orang yang beriman kerana setiap urusannya adalah baik, dan itu tidak akan berlaku kepada seorang pun kecuali kepada orang beriman. Jika dia mendapat sesuatu yang menyenangkan dia bersyukur, maka itu adalah kebaikan baginya. Dan jika dia ditimpa kesusahan dia bersabar, maka itu adalah kebaikan baginya.”
Riwayat Muslim (7692)
Imam al-Tibi sepertimana dinukilkan oleh Imam al-Munawi, berkata: “Keadaan seorang mukmin itu semuanya baik. Perkara ini hanya didapati pada seorang mukmin. Ia tidak ditemui pada orang kafir mahupun munafik. Keajaibannya adalah ketika dia diberi kesenangan dalam bentuk kesihatan, keselamatan, harta dan kedudukan, kemudian dia bersyukur kepada Allah atas kurniaan tersebut, maka dia akan dicatat sebagai orang yang bersyukur. Ketika dia ditimpa musibah, kemudian dia bersabar, maka dia akan dicatat sebagai orang-orang yang bersabar.  (Lihat
Faidh al-Qadir
, 4/302)
Semoga Allah SWT menjadikan kita hamba yang sentiasa meredhai setiap ujian yang menimpa dan akhir kalam kami akhiri dengan doa:

اللَّهُمَّ إِنَّا نَسْأَلُكَ مِنَ الخَيْرِ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، وَنَعُوْذُ بِكَ مِنَ الشَّرِّ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، اللَّهُمَّ إِنَّا نَسْأَلُكَ مِنْ خَيْرِ مَا سَأَلَكَ عَبْدُكَ وَنَبِيُّكَ ، وَنَعُوْذُ بِكَ مِنْ شَرِّ مَا عَاذَ بِهِ عَبْدُكَ وَنَبِيُّكَ ، اللَّهُمَّ إِنَّا نَسْأَلُكَ الجَنَّةَ وَمَا قرَّبَ إِلَيْهَا مِنْ قَولٍ أَوْ عَمَلٍ ، وَنَعُوْذُ بِكَ مِنَ النَّارِ وَمَا قَرَّبَ إِلَيْهَا مِنْ قَوْلٍ أَوْ عَمَلٍ ، وَنَسْأَلُكَ أَنْ تَجْعَلَ كُلَّ قَضَاءٍ قَضَيْتَهُ لَنَا خَيْرًا
Maksudnya
:
“Ya Allah, kami memohon kepada-Mu semua kebaikan yang disegerakan mahupun yang ditunda, serta apa yang kami ketahui mahupun tidak kami ketahui. Kami berlindung kepada-Mu daripada semua keburukan, baik yang disegerakan mahupun yang ditunda, serta yang kami ketahui mahupun yang tidak kami ketahui. Ya Allah, sungguh kami memohon kepada-Mu dari kebaikan apa yang diminta oleh hamba dan Nabi-Mu Muhammad SAW kepada-Mu dan kami berlindung kepada-Mu dari apa yang diminta perlindungan oleh hamba dan nabi-Mu. Ya Allah, kami memohon kepada-Mu syurga dan apa yang mendekatkan kepadanya baik berupa ucapan mahupun perbuatan. Dan kami berlindung kepada-Mu dari neraka dan apa yang mendekatkan kepadanya baik berupa ucapan atau perbuatan. Dan kami memohon kepada-Mu semua takdir yang Engkau tentukan baik untuk kami.”

Wallahua’lam
Bertarikh: 3 Ogos 2023 bersamaan 16 Muharram 1445 H


#2433: Kisah Abu Bakar R.A Dipatuk Ular dalam Gua Thaur

Soalan:
Assalamualaikum Dato’ Seri. Boleh ceritakan berkenaan kisah Abu Bakar dipatuk ular ketika di dalam gua Thaur bersama Nabi SAW? Benarkah kisah ini?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Syeikh Sofiy al-Rahman al-Mubarakfuri dalam kitabnya al-Rahiq al-Makhtum menceritakan:
 Bahawa tatkala Nabi SAW dan Abu Bakar sampai di pintu gua, Abu Bakar berkata: “Demi Allah, janganlah engkau masuk ke dalamnya sebelum aku masuk terlebih dahulu. Jika di dalamnya ada apa-apa bahaya, maka biarlah aku yang terkena, asalkan tidak mengenai dirimu.”
Lalu Abu Bakar memasuki gua dengan menguis-nguiskan kakinya. Didapati di sebelahnya ada sebuah lubang, lalu beliau mengoyakkan kainnya dan ditutupi lubang itu. Kemudian, didapati ada dua lubang lagi, lalu ditekapkan dua kakinya ke lubang itu. Kemudian, barulah dipanggilnya Rasulullah SAW masuk.
Rasulullah SAW pun masuk, kemudian meletakkan kepalanya ke pangkuan Abu Bakar R.A, lalu tertidur. Tiba-tiba, kaki Abu Bakar R.A disengat oleh binatang berbisa dari lubang yang ditekapnya. Namun, ditahan kesakitannya tanpa bergerak kerana tidak mahu Rasulullah SAW terjaga. Beliau menahan kesakitan sehingga air matanya mengalir lalu menitis ke wajah Rasulullah SAW. Lantas Baginda SAW bertanya, “Apa kena dengan kamu, hai Abu Bakar?” Jawab Abu Bakar R.A, “Aku disengat.” Rasulullah SAW meludah ke tempat yang disengat itu, lalu hilanglah kesakitan yang dirasai oleh Abu Bakar R.A.”
(Lihat
al-Rahiq al-Makhtum,
hlm. 149;
Jami’ al-Usul
oleh Ibn al-Athir, 8/605)
Inilah yang diriwayatkan oleh Razin daripada Umar bin al-Khattab R.A. Dalam riwayat itu juga ada menyebutkan bahawa kesan racun (bisa) tersebut kembali semula kepadanya pada saat kematiannya, dan itulah punca kematiannya. (Lihat
Misykat al-Masabih
, 2/556)
Kisah ini sangat masyhur dalam buku-buku sirah. Diriwayatkan oleh al-Baihaqi dalam
Dala’il al-Nubuwwah
 (2/476) dari jalan Abu Husain Ali bin Muhammad bin Bisyran, daripada Ahmad bin Salman al-Najjar, daripada Yahya bin Ja’far, daripada Abd al-Rahman bin Ibrahim al-Rasibi, daripada Furat bin Saib, daripada Maimun bin Mihran, daripada Dhabbah al-’Anazi, daripada Umar bin al-Khattab R.A.
Imam al-Zahabi menyebut: ‘Abd al-Rahman bin Ibrahim al-Rasibi daripada Malik. Dia dituduh dalam meriwayatkan khabar batil yang panjang. Dia juga meriwayatkan daripada Furat bin Saib, daripada Maimun bin Mihran, daripada Dhabbah bin Mihsan, daripada Abu Musa tentang kisah di gua.
Kisah ular yang menggigit Abu Bakar R.A di dalam gua juga ada disebutkan oleh al-Munawi dalam
Faidh al-Qadir
 tanpa menyebutkan sanadnya. ‘Ala’ al-Din juga menyebut di dalam
Kanz al-’Ummal,
begitu juga dengan al-Suyuti dalam
al-Durr al-Manthur.
Ibn Kathir dalam
al-Bidayah wa al-Nihayah
(4/450), menyebut: Al-Baihaqi telah mengeluarkannya di dalam
Dala’il al-Nubuwwah
, daripada ‘Umar: Bahawa Abu Bakar berjalan di hadapan Rasulullah, dan pada masa lain di belakangnya, di sebelah kanan dan di sebelah kirinya. Dan di dalamnya juga, menyebut:
لَمَّا دَخَلَ الْغَارَ سَدَّدَ تِلْكَ الْجِحَرَةَ كُلَّهَا، وَبَقِيَ مِنْهَا جُحْرٌ وَاحِدٌ، فَأَلْقَمَهُ كَعْبَهُ، فَجَعَلَتِ الْأَفَاعِي تَنْهَشُهُ وَدُمُوعُهُ تَسِيلُ، فَقَالَ لَهُ رَسُولُ اللَّهِ صَلَّى اللَّهُ عَلَيْهِ وَسَلَّمَ: ” لَا تَحْزَنْ إِنَّ اللَّهَ مَعَنَا “. وَفِي هَذَا السِّيَاقِ غَرَابَةٌ وَنَكَارَةٌ.
Maksudnya:
Bahawa tatkala dia masuk ke dalam gua, dia menutup semua lubang sehingga berbaki satu lubang. Lalu dia meletakkan tumitnya di atasnya. Maka ular-ular pun mematuknya sehingga menitislah air matanya. Lantas Rasulullah SAW bersabda kepadanya: “Janganlah kamu bersedih, sesungguhnya Allah bersama kita.” Ibn Kathir berkata: “Dalam siyaq ini, terdapat gharabah dan nakarah.”
(Lihat
al-Bidayah wa al-Nihayah,
4/450)
Kisah ini disebut di dalam
Sirah Ibn Hisyam
dengan jalur yang pelbagai, daripada al-Hasan al-Basri, katanya: Rasulullah SAW dan Abu Bakar tiba di gua pada waktu malam. Lalu Abu Bakar pun masuk sebelum Rasulullah SAW. Beliau lalu menyentuh-menyentuh gua itu untuk memastikan adakah terdapat haiwan buas atau ular bagi melindungi Rasulullah SAW dengan dirinya. Abu Bakar R.A pun masuk ke dalam gua. Dia telah dipatuk dalam keadaan dia sedang membersihkan gua. Apabila bisa sengatan itu menyakitinya, maka air matanya mengalir dan terkena wajah Nabi SAW yang sedang tidur di pangkuannya. Maka Rasulullah SAW pun berdoa untuknya, dan meludah ke tempat sengatan itu, maka sembuhlah ia dengan izin Allah SWT.
Namun riwayat ini tidak disebut dengan sanad yang sahih atau
maqbul
, maka ia adalah kisah yang dha’if.
Fatwa IslamWeb menyebut: “Kami tidak berpandangan – sejauh yang kami lihat – terhadap mereka yang menyebutkan kisah ini dengan sanad yang sahih atau diterima, kerana ia lemah. Dan telah thabit berkenaan kelebihan dan keutamaan Abu Bakar dan
suhbah
nya yang baik dengan Rasulullah SAW di dalam gua dan selainnya dengan sanad-sanad yang sahih.”
Penutup
Kisah ini jelas menunjukkan kepada kita, betapa Rasulullah SAW bukan semata-mata
tabib qulub
 bagi manusia, tetapi juga,
tabib
badan. Allah SWT mengurniakan kepada Nabi SAW pelbagai mukjizat antaranya dapat menyembuhkan orang yang sakit.
Dalam kes ini jelas menunjukkan betapa penawar daripada Rasulullah SAW kepada Abu Bakar dengan izin Allah, telah menyembuhkan kesan racun yang terdapat kepada Abu Bakar kerana disengat oleh binatang berbisa ketika berada di dalam gua Thur.
Syifa’
yang hakiki sudah tentu adalah Allah SWT. Maka benarlah doa yang diajar oleh Nabi SAW:
اللَّهُمَّ ربَّ النَّاسِ، أَذْهِب الْبَأسَ، واشْفِ، أَنْتَ الشَّافي لا شِفَاءَ إِلاَّ شِفَاؤُكَ، شِفاءً لا يُغَادِرُ سقَماً

Maksudnya:
 “Ya Allah, Tuhan bagi manusia, hilanglah kesengsaraan, sembuhkan (yang sakit) Engkau adalah Zat yang menyembuhkan, tidak ada kesembuhan melainkan kesembuhan dari-Mu, kesembuhan yang tidak meninggalkan rasa sakit.”
Bertarikh: 3 Ogos 2023 bersamaan 16 Muharram 1445 H


#2434: Doa Akhir dan Awal Tahun Itu Bid’ah?

Soalan:
Assalamualaikum Dato’ Seri. Betulkah doa akhir tahun dan doa awal tahun itu bid’ah?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Daripada Ummi al-Mu’minin Ummi Abdillah Aisyah R.Anha, beliau berkata: Rasulullah SAW bersabda:
مَنْ أَحْدَثَ فِي أَمْرِنَا هَذَا مَا لَيْسَ مِنْهُ، فَهُوَ رَدٌّ ، وَفِيْ رِوَايَةٍ لِمُسْلِمٍ: مَنْ عَمِلَ عَمَلاً لَيْس عَلَيْهِ أمْرُناَ؛ فَهْوَ رَدُّ
Maksudnya:
“Sesiapa yang mengadakan pembaharuan dalam urusan kami ini (agama) yang bukan berasal darinya, maka ianya tertolak.”
Manakala dalam (riwayat Muslim):
“Barangsiapa yang beramal dengan amalan yang bukan berasal dari agama kami, maka amalan itu tertolak.”
Riwayat al-Bukhari (2550) dan Muslim (1718)
Imam Nawawi berkata: “Hadis ini sewajarnya dihafal dan dijadikan hujah bagi menghapuskan kemungkaran.”
Imam al-Nawawi telah memberikan pengertian bid’ah seperti berikut: “
Bid’ah (بدعة) dibaca dengan baris bawah pada huruf ba’. Dari segi istilah syara’ bermaksud mencipta sesuatu amalan ibadah yang tidak wujud pada zaman Rasulullah. Bid’ah terbahagi kepada bid’ah yang baik dan bid’ah yang keji.”
Definisi bid’ah dalam perkara ibadat menurut Imam al-Syatibi:
طَرِيقَةٌ فِي الدِّينِ مُخْتَرَعَةٌ، تُضَاهِي الشَّرْعِيَّةَ يُقْصَدُ بِالسُّلُوكِ عَلَيْهَا الْمُبَالَغَةُ فِي التَّعَبُّدِ لِلَّهِ سُبْحَانَهُ
Maksudnya:
“Suatu jalan dalam agama yang dibuat-buat (tanpa ada dalil) yang menyerupai syari’at (ajaran Islam), yang dimaksudkan ketika menempuhnya adalah untuk berlebih-lebihan dalam beribadah kepada Allah SWT.”
Menurut Syeikh Abdul Rahman al-Sa’di: “Hadis ini menunjukkan makna lafzi dan mafhum. Secara lafzi hadis ini menunjukkan, segala amal perbuatan yang diada-adakan dalam urusan beragama yang tidak ada dasarnya dalam al-Quran mahupun Sunnah akan ditolak. Bid’ah mungkin dalam bentuk perkataan atau fahaman seperti Jahmiyyah, Rafidhah, Mu’tazilah ataupun berbentuk bid’ah-bid’ah amaliah seperti melakukan ibadah yang tidak disyariatkan oleh Allah dan Rasul-Nya. Manakala makna mafhum hadis ini adalah siapa sahaja yang melakukan amalan berdasarkan ajaran Allah dan Rasul-Nya sama ada yang wajib, sunat mahupun mustahab, amalannya diterima Allah dan diberi balasan oleh-Nya.”
Imam al-Syafie berkata: “Apa yang diada-adakan dan menyanggahi al-Quran, sunnah, ijmak atau athar, maka ia adalah bid’ah yang sesat. Manakala perkara baharu yang baik yang diwujudkan dan tidak menyanggahi semua itu, maka ia adalah bid’ah yang terpuji.”
Kami nukilkan dari sebuah buku yang dikaryakan oleh Syeikh Abdullah Siddiq al-Ghumari Rahimahullah antara lain berkata: “Sesiapa yang mengadakan sesuatu yang baharu dalam urusan kami “yang ia bukannya dari urusan kami maka ia tertolak”, maka ia membawa maksud perkara baharu yang diadakan dua jenis:
Yang bukan daripada agama ini seperti perkara yang bercanggah dengan kaedah dan dalil agama maka ia adalah tertolak. Inilah yang dimaksudkan dengan bid’ah yang sesat.
Yang termasuk dalam agama ini disokong oleh prinsip agama atau disokong dengan dalil maka ia adalah betul dan diterima. Inilah yang dimaksudkan dengan sunnah yang baik.”
Syeikh al-Tahtawi berkata: “Hadis ini menjadi dalil bahawa ibadat seperti mandi, wudu’, puasa dan solat. Jika dilakukan bercanggah dengan syara’ maka ia ditolak.” (Lihat
 Syarh al-Arba’in al-Nawawiyyah
, hlm. 46)
Berdasarkan kenyataan kami di atas, kami katakan bahawa sekadar niat berdoa tanpa menyatakan bahawa itu adalah sunnah pada setiap awal dan akhir tahun maka hukumnya diharuskan dan dibolehkan.
Bahkan, kita diajar untuk berdoa apabila berada pada satu-satu masa dan ketika, sama ada pagi mahu pun petang. Begitu juga, pada waktu-waktu yang tertentu untuk kita berdoa. Justeru, kami katakan keumuman suruhan berdoa hendaklah dilebarkan pada semua keadaan tanpa menisbahkan kepada Nabi SAW jika Nabi SAW tidak melakukannya. Firman Allah SWT:
وَقَالَ رَبُّكُمُ ادْعُونِي أَسْتَجِبْ لَكُمْ
Maksudnya:
“Dan Tuhan kamu berfirman: “Berdoalah kamu kepada-Ku nescaya Aku perkenankan doa permohonan kamu.”
Surah Ghafir (60)
Ayat di atas menunjukkan bahawa Allah SWT bukan sahaja memerintahkan kepada para hamba-Nya untuk beribadah bah- kan Dia juga memberikan jaminan bahawa doa tersebut akan dimustajabkan. Kata Khalid al-Rib’ie: Sangat ajaib buat umat ini, dikatakan kepada mereka: “Berdoalah kepada-Ku nescaya Aku akan mustajabkan.” Allah memerintahkan kepada mereka untuk berdoa, serta menjanjikan kepada mereka kemustajaban tanpa ada sebarang syarat antara keduanya. (Lihat
 al-Jami’ li Ahkam al- Quran
, 15/292)
Kemudian Allah SWT berfirman dalam ayat yang sama:
إِنَّ الَّذِينَ يَسْتَكْبِرُونَ عَنْ عِبَادَتِي سَيَدْخُلُونَ جَهَنَّمَ دَاخِرِينَ
Maksudnya:
 “Sesungguhnya orang-orang yang sombong takbur daripada beribadat dan berdoa kepada-Ku, akan masuk neraka Jahannam dalam keadaan hina.”
Surah Ghafir (60)
Ibn ‘Asyur di dalam tafsirnya menyatakan bahawa ayat ini menjadi dalil bahawa Allah SWT menuntut hamba-Nya untuk berdoa kepada-Nya berkaitan hajat-hajatnya serta ia menjadi dalil akan pensyariatannya dan perkara ini tidak mempunyai khilaf dalam kalangan umat Islam sendiri. (Lihat
 Tafsir Ibn ‘Asyur
, 24/183)
Kami akhiri dengan doa:
اللَّهُمَّ أَرنَا الْحَقَّ حَقًّا، وَارْزُقْنَا اتَّبَاعَهُ، وَأَرنَا الْبَاطِلَ بَاطِلا وَارْزُقْنَا اجْتِنَابَهُ، وَلَا تَجْعَلْهُ مُلْتَبِسًا عَلَيْنَا فَنَضِلَّ، وَاجْعَلْنَا لِلْمُتَّقِينَ إِمَامًا
Maksudnya:
“Ya Allah, tunjukkanlah kepada kami kebenaran itu sebagai kebenaran, dan rezekikanlah kepada kami untuk mengikutinya. Dan tunjukkanlah kepada kami kebatilan itu sebagai kebatilan dan rezekikanlah kepada kami untuk menjauhinya, dan jangan jadikannya terkeliru atas kami sehingga kami sesat. Dan jadikanlah kami sebagai pemimpin bagi orang yang bertaqwa.”
(Lihat
Tafsir Ibn Kathir,
 3/75)
Bertarikh: 3 Ogos 2023 bersamaan 16 Muharram 1445 H


#2435: Amalan Dimurahkan Rezeki

Soalan:
Assalamualaikum Dato’ Seri. Boleh kongsi dengan saya amalan untuk berjaya kaya dunia akhirat?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Antara amalan untuk murah rezeki ialah:
Bertaqwa kepada Allah SWT. Firman Allah SWT:
وَمَن يَتَّقِ اللَّهَ يَجْعَل لَّهُ مَخْرَجًا ﴿٢﴾ وَيَرْزُقْهُ مِنْ حَيْثُ لَا يَحْتَسِبُ ۚ
Maksudnya:
“Dan sesiapa yang bertaqwa kepada Allah (dengan mengerjakan suruhanNya dan meninggalkan laranganNya), nescaya Allah akan mengadakan baginya jalan keluar (dari segala perkara yang menyusahkannya), Serta memberinya rezeki dari jalan yang tidak terlintas di hatinya.”
Surah ak-Talaq (2-3)
Bertawakkal kepada Allah SWT. Firman Allah SWT:
وَمَن يَتَوَكَّلْ عَلَى اللَّهِ فَهُوَ حَسْبُهُ ۚ
Maksudnya: “
Dan (Ingatlah), sesiapa berserah diri bulat-bulat kepada Allah, maka Allah cukuplah baginya (untuk menolong dan menyelamatkannya).”
Surah ak-Talaq (3)
Daripada Umar Bin Khattab RA daripada Nabi SAW, Baginda bersabda:
لَوْ أَنَّكُمْ تَوَكَّلُونَ عَلَى اللهِ حَقَّ تَوَكَّلِهِ لَرَزَقَكُمْ كَمَا يَرْزُقُ الطَّيرَ تَغْدُو خِمَاصًا وَتَرُوْحُ بِطَانًا
Maksudnya:
“Jika kamu bertawakkal kepada Allah dengan sebenar-benar tawakkal nescaya Allah akan memberikan rezeki kepada kamu sebagaimana memberi rezeki kepada burung. Keluar di pagi hari dalam keadaan lapar dan pulang di petang hari dalam keadaan kenyang.”
Riwayat Ahmad (4164) (370) (99), al- Tirmizi (2498) (2372), al-Nasaie (10488), Ibn Majah (4198), Ibn Hibban (730), dan al-Hakim (8008). Al-Tirmizi berkata hadis ini hasan sahih.
Menyambung silaturrahim. Sabda Rasulullah SAW:
مَنْ أَحَبَّ أَنْ يُبْسَطَ لَهُ فِي رِزْقِهِ، وَيُنْسَأَ لَهُ فِي أَثَرِهِ، فَلْيَصِلْ رَحِمَهُ
Maksudnya: “Barangsiapa yang ingin diluaskan rezekinya serta dipanjangkan usianya, maka hendakl
ah dia menyambung pertalian silaturrahim.”
Riwayat al-Bukhari (5986) dan Muslim (2557)
Imam Nawawi dalam menjelaskan hadis ini berkata: Yang dimaksudkan dengan ‘أَنْ يُبْسَطَ لَهُ فِي رِزْقِهِ’ adalah diluaskan dan dijadikan banyak hartanya. Menurut pendapat yang lain, maksudnya diberi keberkatan harta. (Lihat
Syarh al-Nawawi ‘ala Sahih Muslim
, 16/114)
Banyakkan bersedekah. Dr Khalid al-Jubair berkata: Aku pernah dihantar oleh al-Amir Sultan ke Morocco untuk memberi rawatan kepada pesakit-pesakit di sana. Bilamana aku sampai, aku dapati tempat rawatan tidak sempurna dan banyak kekurangan.
Aku mengkhabarkan hal tersebut kepada al-Amir Sultan dan beliau menyuruhku supaya berikhtiar mencari jalan penyelesaian. Antara yang aku rawat itu, ada seorang penduduk Maghribi yang memberitahu kepadaku, terdapat seorang ahli korporat yang kaya di Morocco, yang amat pemurah.
Lantas, aku pun pergi ke rumahnya dan bercakap dengannya. Serta merta beliau memanggil keraninya dan mengarahkan supaya menyelesaikan semua kehendak dan keperluan yang diperlukan bermula sewa bangunan sehingga kepada kos rawatan.
Perkara yang tidak boleh aku lupakan adalah beliau berkata kepadaku, “Tolong ceritakan kepada sesiapa sahaja, bahawa tidaklah aku keluarkan untuk sedekahkan sejumlah wang kecuali Allah akan m menggandakan kepadaku. Sebagai contoh, jika aku sedekah pada hari ini 1 Juta, maka pada akhir minggu, aku akan memiliki 3 Juta. Ceritalah. Hal ini bukan berlaku sekali kepadaku, bahkan boleh dikatakan, itulah yang sering berlaku. Aku tidak Allah amanahkan. menganggap diriku kecuali pemegang harta yang
Aku mempunyai empat orang anak. Setiap orang, aku beri kepada mereka sebuah syarikat atau kilang, dan mereka mendapat keuntungan yang banyak. Adapun wakaf yang aku lakukan, pernah aku wakafkan bangunan untuk pesakit dialisis di mana rawatan mencuci buah pinggang perlu dilakukan setiap dua hari sekali. Kemudian aku juga mewakafkan 20 hospital yang lain untuk dijadikan sebagai pusat rawatan. Begitulah yang aku lakukan. Dan semua itu adalah rezeki yang Allah kurniakan kepadaku.”
Inilah kisah yang ajaib, yang membenarkan sabda Rasulullah SAW:
مَا نَقَصَتْ صَدَقَةٌ مِنْ مَالِ
Maksudnya:
“Sedekah tidak akan mengurangkan harta.”
Riwayat Muslim (2588)
Selalu solat pada awal waktu dan juga solat-solat sunat seperti solat Qiyamullail, solat dhuha dan lain-lain. Banyak nas menunjukkan mereka yang menjaga solat akan diberi rezeki dan kurniaan Allah kerana ia termasuk di kalangan orang yang beriman dan ebrtakwa. Maka benarlah firman Allah SWT:
وَلَوْ أَنَّ أَهْلَ الْقُرَىٰ آمَنُوا وَاتَّقَوْا لَفَتَحْنَا عَلَيْهِم بَرَكَاتٍ مِّنَ السَّمَاءِ وَالْأَرْضِ
Maksudnya: “
Dan (Tuhan berfirman lagi): Sekiranya penduduk negeri itu, beriman serta bertaqwa, tentulah Kami akan membuka kepada mereka (pintu pengurniaan) yang melimpah-limpah berkatnya, dari langit dan bumi.”
Surah al-A’raf (96)
Melazimi istighfar dengan sebanyaknya. Firman Allah SWT:
فَقُلْتُ اسْتَغْفِرُوا رَبَّكُمْ إِنَّهُ كَانَ غَفَّارًا ﴿١٠﴾يُرْسِلِ السَّمَاءَ عَلَيْكُم مِّدْرَارًا ﴿١١﴾ وَيُمْدِدْكُم بِأَمْوَالٍ وَبَنِينَ وَيَجْعَل لَّكُمْ جَنَّاتٍ وَيَجْعَل لَّكُمْ أَنْهَارًا
Maksudnya:
“Sehingga aku berkata (kepada mereka): `Pohonkanlah ampun kepada Tuhan kamu, sesungguhnya adalah Ia Maha Pengampun. “(Sekiranya kamu berbuat demikian), Ia akan menghantarkan hujan lebat mencurah-curah, kepada kamu; “Dan Ia akan memberi kepada kamu dengan banyaknya harta kekayaan serta anak-pinak; dan Ia akan mengadakan bagi kamu kebun-kebun tanaman, serta mengadakan bagi kamu sungai-sungai (yang mengalir di dalamnya).
(Surah Nuh: 10-12)
Seterusnya, hendaklah kita mencari asbab zahir seperti bersungguh-sunguh dalam bekerja, berniaga, bercucuk tanam, menternak dan beberapa kepandaian moden seperti penguasan IT, celik komputer, dan beberapa program yang dikuasainya. Ini adalah sebahagian daripada cara kita mengambil hukum sebab.
Akhir kalam, banyakkanlah kita berdoa kepada Allah SWT mudah-mudahan Allah memurahkan rezeki kita dan memberkati usaha kita. Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلًا مُتَقَبَّلاً
Maksudnya:
“Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
Bertarikh: 3 Ogos 2023 bersamaan 16 Muharram 1445 H


#2436: Adakah Doa Untuk Orang Lain yang Diutamakan Sebelum Diri Sendiri?

Soalan:
Assalamualaikum w.b.t Dato’ Seri. Yang manakah lebih baik untuk saya utamakan ketika berdoa, ibu bapa atau diri sendiri? Suami atau ibu bapa? Siapakah pula selepas itu? Terima kasih.
Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga Baginda SAW, sahabat Baginda SAW serta orang-orang yang mengikuti jejak langkah Baginda SAW.
Allah SWT menyuruh manusia untuk sentiasa berbuat baik kepada kedua ibu bapa. Hal ini berdasarkan firman Allah SWT:
وَقَضَىٰ رَبُّكَ أَلَّا تَعْبُدُوا إِلَّا إِيَّاهُ وَبِالْوَالِدَيْنِ إِحْسَانًا ۚ
Maksudnya:
“Dan Tuhanmu telah perintahkan, supaya engkau tidak menyembah melainkan kepada-Nya semata-mata, dan hendaklah engkau berbuat baik kepada ibu bapa.”
(Surah al-Isra’: 23)
Antara contoh perbuatan baik seorang anak kepada kedua ibu bapanya adalah dengan seniasa mendoakan mereka kerana ia manfaat doa seorang anak itu berterusan sekalipun ibu bapa telah meninggal dunia. Diriwayatkan daripada Abu Hurairah R.A, bahawa Rasulullah SAW telah bersabda:
إِذَا مَاتَ الإِنْسَانُ انْقَطَعَ عَنْهُ عَمَلُهُ إِلاَّ مِنْ ثَلاَثَةٍ إِلاَّ مِنْ صَدَقَةٍ جَارِيَةٍ أَوْ عِلْمٍ يُنْتَفَعُ بِهِ أَوْ وَلَدٍ صَالِحٍ يَدْعُو لَهُ
Maksudnya:
“Apabila mati seorang manusia, terputuslah daripadanya amalannya kecuali tiga perkara: Sedekah jariah atau ilmu yang dimanfaatkan dengannya atau anak yang soleh yang mendoakan baginya.”

Riwayat Muslim (1631), al-Nasa’ie (3651), al-Tirmizi (1376) dan Abu Daud (2880)
Bagi seorang isteri, dia juga perlu sentiasa menzahirkan rasa hormat terhadapnya walau apa jua pangkat dan kedudukannya. Ini berdasarkan hadith yang diriwayatkan daripada Abu Hurairah R.A bahawa Rasulullah SAW bersabda:
لَوْ كُنْتُ آمِرًا أَحَدًا أَنْ يَسْجُدَ لِأَحَدٍ لَأَمَرْتُ المَرْأَةَ أَنْ تَسْجُدَ لِزَوْجِهَا
Maksudnya:
“Jikalau memerintahkan seseorang untuk bersujud, pasti saya akan memerintahkan seseorang perempuan untuk sujud kepada suaminya.”
Riwayat al-Tirmizi (1159)
Ibn ‘Allan al-Makki ketika mengulas hadith di atas menyebutkan bahawa, perintah untuk sujud itu sebagai bentuk penghormatan dan menunaikan hak suami tersebut – yakni bukanlah sujud itu kerana menyembah suami-. (Lihat
Dalil al-Falihin
, 3/113)
Penghormatan tersebut diberikan kerana lelaki memegang tanggungjawab yang besar ke atas isteri, dan mereka dituntut untuk memberikan nafkah kepadanya selama mana mereka masih bersama.
Firman Allah SWT:
ٱلرِّجَالُ قَوَّٰمُونَ عَلَى ٱلنِّسَآءِ بِمَا فَضَّلَ ٱللَّهُ بَعۡضَهُمۡ عَلَىٰ بَعۡضٖ وَبِمَآ أَنفَقُواْ مِنۡ أَمۡوَٰلِهِمۡۚ فَٱلصَّٰلِحَٰتُ قَٰنِتَٰتٌ حَٰفِظَٰتٞ لِّلۡغَيۡبِ بِمَا حَفِظَ ٱللَّهُۚ
Maksudnya:
“Kaum lelaki itu adalah pemimpin dan pengawal yang bertanggungjawab terhadap kaum perempuan, oleh kerana Allah telah melebihkan orang-orang lelaki (dengan beberapa keistimewaan) atas orang-orang perempuan, dan juga kerana orang-orang lelaki telah membelanjakan (memberi nafkah) sebahagian dari harta mereka. Maka perempuan-perempuan yang soleh itu ialah yang taat (kepada Allah dan suaminya), dan yang memelihara (kehormatan dirinya dan apa jua yang wajib dipelihara) ketika suami tidak hadir bersama, dengan pemuliharaan Allah dan pertolongan-Nya.”
Mengutamakan Diri Sendiri Ketika Berdoa
Berbalik kepada persoalan yang diajukan, kami katakan terlebih dahulu bahawa berdoa untuk merupakan salah satu cara terbaik untuk seseorang menzahirkan rasa kasihnya terhadap orang yang didoakan. Meskipun begitu, dia juga perlu sentiasa berdoa kepada Allah SWT bagi pihak dirinya sendiri dalam apa jua hal, kerana Allah SWT jualah yang menentukan setiap apa yang berlaku dalam hidup kita.
Allah SWT juga amat suka akan hambanya yang berdoa kepda-Nya. Ini berdasarkan firman Allah SWT:
وَقَالَ رَبُّكُمُ ادْعُونِي أَسْتَجِبْ لَكُمْ
Maksudnya:
“Dan telah berkata Tuhan kamu: “Berdoalah kamu semua kepada-Ku nescaya Aku akan memustajabkan buat kamu”
(Surah al-Ghafir: 60)
Imam Ibn Kathir ketika menafsirkan ayat di atas, menukilkan daripada Sufyan al-Thauri bahawa, hamba-hamba yang paling dicintai Allah adalah mereka yang meminta kepada-Nya dan banyak permintaannya. Dan golongan yang dimurkai Allah dari kalangan hamba-Nya adalah mereka yang tidak meminta kepada-Nya. (Lihat
Tafsir al-Quran al-‘Azim
, 7/156)
Persoalannya, jika seseorang itu ingin berdoa kepada Allah SWT, adakah dia perlu mengutamakan doa buat orang lain sebelum doa buat dirinya?
Yang zahir pada nas-nas syara‘ dan doa-doa para Salaf, kita perlu mendahulukan diri sendiri sebelum orang lain ketika berdoa, kemudian kedua ibu bapa sebelum orang lain. Ini berdasarkan firman Allah SWT yang menyebutkan doa Nabi Ibrahim A.S:
رَبَّنَا اغْفِرْ لِي وَلِوَالِدَيَّ وَلِلْمُؤْمِنِينَ يَوْمَ يَقُومُ الْحِسَابُ
Maksudnya:
“Wahai Tuhan kami! Ampunilah aku dan kedua ibu bapaku serta orang-orang yang beriman, pada hari berlakunya hitungan amal dan pembalasan”
(Surah Ibrahim: 41)
Begitu juga doa Nabi Nuh A.S sepertimana yang disebutkan di dalam firman Allah SWT:
رَّبِّ اغْفِرْ لِي وَلِوَالِدَيَّ وَلِمَن دَخَلَ بَيْتِيَ مُؤْمِنًا وَلِلْمُؤْمِنِينَ وَالْمُؤْمِنَاتِ
Maksudnya:
“Wahai Tuhanku! Ampunkanlah bagiku, dan bagi kedua ibu bapaku, serta bagi sesiapa yang masuk ke rumahku dengan keadaan beriman; dan (ampunkanlah) bagi sekalian orang-orang yang beriman, lelaki dan perempuan (dalam segala zaman).”
(Surah Nuh: 28)
Antara dalil yang difahami darinya bahawa keutamaan berdoa untuk diri sendiri terlebih dahulu sebelum orang lain, berdasarkan hadith daripada Abdullah bin Mas‘ud R.A bahawa Rasulullah SAW bersabda:
إِنَّ اللَّهَ هُوَ السَّلاَمُ، فَإِذَا صَلَّى أَحَدُكُمْ فَلْيَقُلِ التَّحِيَّاتُ لِلَّهِ، وَالصَّلَوَاتُ وَالطَّيِّبَاتُ، السَّلاَمُ عَلَيْكَ أَيُّهَا النَّبِيُّ وَرَحْمَةُ اللَّهِ وَبَرَكَاتُهُ، السَّلاَمُ عَلَيْنَا وَعَلَى عِبَادِ اللَّهِ الصَّالِحِينَ
Maksudnya:
“Sesungguhnya Allah itu yang Maha Sejahtera, jika seseorang kamu menunaikan solat maka katakanlah (berdoa): ‘Semua penghormatan milik Allah, begitu juga kesejahteraan dan kebaikan. Selawat dan salam ke atas engkau wahai Nabi serta rahmat Allah dan berkatnya ke atasmu. Salam sejahtera ke atas kami dan hamba-hamba Allah yang soleh’.”
Riwayat al-Bukhari (831)
Ibn Hajar al-‘Asqalani menyebutkan, difahami dari doa: السَّلاَمُ عَلَيْنَا yang bermaksud “Salam sejahtera ke atas kami”, bahawa sunat memulakan doa buat diri sendiri terlebih dahulu. (Lihat
Fath al-Bari
, 2/314)
Diriwayatkan juga daripada Ubai bin Ka‘b R.A katanya:
كَانَ رَسُولُ اللهِ ﷺ إِذَا دَعَا بَدَأَ بِنَفْسِهِ
Maksudnya:
“Rasulullah SAW apabila Baginda berdoa, Baginda memulakan dengan dirinya.”
Riwayat Abu Dawud (3984)
Abdul Ra’uf al-Manawi mengatakan bahawa disunatkan bagi orang yang berdoa untuk memulakan doa buat dirinya sebelum mendoakan untuk orang lain. Sesungguhnya itu lebih mendekatkan untuk doa itu dikabulkan, kerana ia lebih menunjukkan bahawa seseorang ittu sangat memerlukan, memasukkannya dalam sifat perhambaan, dan lebih jelas pengharapan (ketika berdoa). (Lihat
al-Syama’il al-Syarifah
, hlm. 144)
Telah datang juga dari sebahagian Salaf bahawa mereka mendahulukan diri sendiri dahulu ketika berdoa. Imam al-Nawawi menukilkan doa yang pernah dibacakan oleh Imam Ahmad, doa beliau: “Wahai Allah, ampunilah dosaku, dosa kedua ibu bapaku, dan dosa Muhammad bin Idris al-Syafi‘i.” (Lihat
Tahzib al-Asma’ wa al-Lughat
, 1/60)
Imam al-Nawawi juga ketika menerangkan perihal orang yang melakukan tawaf, beliau mengatakan bahawa orang yang melakukan tawaf itu terkadang boleh berdoa untuk dirinya, kedua ibu bapanya, para gurunya, kaum kerabatnya, sahabatnya, orang yang dikasihinya, dan umat Islam keseluruhannya. (Lihat
al-Majmu‘
, 8/115)
Begini juga cara berdoa orang-orang yang beriman seperti yang disebutkan dalam firman Allah SWT:
وَالَّذِينَ جَاءُوا مِن بَعْدِهِمْ يَقُولُونَ رَبَّنَا اغْفِرْ لَنَا وَلِإِخْوَانِنَا الَّذِينَ سَبَقُونَا بِالْإِيْمَانِ
Maksudnya:
“Dan orang-orang (Islam) yang datang kemudian daripada mereka (berdoa dengan) berkata: ‘Wahai Tuhan Kami! Ampunkanlah dosa kami dan dosa saudara-saudara kami yang mendahului kami dalam iman’.”
(Surah al-Hasyr: 10)
Mereka memulakan berdoa kepada Allah SWT agar mengampuni mereka terlebih dahulu sebelum mendoakan pengampunan buat orang lain.
Kesimpulan
Mendoakan ibu bapa dan suami serta orang lain yang dikasihi adalah suatu perbuatan yang baik. Meskipun begitu, sunat bagi kita untuk dahulukan diri sendiri dahulu sebelum orang lain.
Hal ini kerana, dalil-dalil dan hujjah yaang telah kami bawakan telah membuktikan bahawa mendahulukan diri sendiri ketika berdoa merupakan sunnah yang diajarkan oleh Rasulullah SAW dan para Nabi-nabi serta para orang-orang soleh yang terdahulu.
Kami akhiri dengaan doa:
رَبَّنَا تَقَبَّلْ مِنَّا إِنَّكَ أَنْتَ السَّمِيعُ الْعَلِيمُ
Maksudnya:
“Wahai Tuhan kami! Terimalah daripada kami (amal kami), sesungguhnya Engkaulah Yang Maha Mendengar, lagi Maha mengetahui.”
Wallahu a‘lam
Bertarikh: 3 Ogos 2023 bersamaan 16 Muharram 1445 H


#2437: Memburu Burung sebagai Hobi

Soalan:
Assalamualaikum Dato’ Seri. Apakah hukum seseorang memburu burung sebagai suatu hobi? Mohon pencerahan ustaz. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan menjelaskan serba sedikit berkenaan “hobi”. Mudahnya, hobi boleh diertikan sebagai kegemaran yang diamalkan pada waktu lapang dan bukan pekerjaan yang utama seperti mengumpul setem, membaca, memelihara burung atau ayam dan lain-lain. Dalam erti kata lain, hobi dianggap sebagai aktiviti biasa yang dilakukan untuk keseronokan, biasanya ia dilakukan semasa masa lapang seseorang. Hobi termasuk mengumpul item dan objek bertema, melibatkan diri dalam usaha kreatif dan artistik, bermain sukan atau mengejar hiburan lain. Penyertaan dalam hobi menggalakkan memperoleh kemahiran dan pengetahuan yang besar dalam bidang tersebut.
[1]
Dalam menjawab soalan di atas, secara umumnya, seseorang yang memburu haiwan dapat dikelaskan kepada dua kategori:
Pertamanya,
 seseorang yang memburu haiwan bagi mendapatkan manfaat daripada haiwan buruan tersebut, sama ada untuk dimakan, dijual, disedekahkan kepada mereka yang memerlukan, diberikan sebagai hadiah kepada rakan-rakan dan kaum kerabat atau lain-lain perkara yang termasuk dalam jenis-jenis manfaat yang dapat diperoleh daripadanya. Dalam hal ini, hukumnya adalah dibolehkan mengikut ijma‘ ulama. Berkenaan hal ini juga, Syeikh Ibn Soleh al-‘Uthaimin ada menyebutkan, tidak ada syak lagi mengenai keharusannya, dan itulah yang dihalalkan oleh Allah ‘Azza wa Jalla dalam kitab-Nya dan sabit dalam Sunnah Nabi SAW, serta telah disepakati oleh kaum Muslimin. (Lihat
al-Syarh al-Mumti‘
, 15/98).
Selain itu, keharusan ini juga adalah berdasarkan kepada riwayat daripada Abu Tha‘labah al-Khusyani, katanya: Aku bertanya:
يَا نَبِيَّ اللَّهِ، إِنَّا بِأَرْضِ قَوْمٍ مِنْ أَهْلِ الكِتَابِ، أَفَنَأْكُلُ فِي آنِيَتِهِمْ؟ وَبِأَرْضِ صَيْدٍ، أَصِيدُ بِقَوْسِي، وَبِكَلْبِي الَّذِي لَيْسَ بِمُعَلَّمٍ وَبِكَلْبِي المُعَلَّمِ، فَمَا يَصْلُحُ لِي؟ قَالَ: أَمَّا مَا ذَكَرْتَ مِنْ أَهْلِ الكِتَابِ، فَإِنْ وَجَدْتُمْ غَيْرَهَا فَلاَ تَأْكُلُوا فِيهَا، وَإِنْ لَمْ تَجِدُوا فَاغْسِلُوهَا وَكُلُوا فِيهَا. وَمَا صِدْتَ بِقَوْسِكَ فَذَكَرْتَ اسْمَ اللَّهِ فَكُلْ. وَمَا صِدْتَ بِكَلْبِكَ المــُعَلَّمِ، فَذَكَرْتَ اسْمَ اللَّهِ فَكُلْ، وَمَا صِدْتَ بِكَلْبِكَ غَيْرِ مُعَلَّمٍ فَأَدْرَكْتَ ذَكَاتَهُ فَكُلْ
Maksudnya
: “
Wahai Nabi Allah, sesungguhnya kami berada di negeri Ahli Kitab, maka bolehkah kami makan menggunakan bekas-bekas mereka? (Kami juga berada) di negeri (yang ada banyak) binatang buruan. Aku berburu menggunakan busurku, anjingku yang tidak terlatih dan anjingku yang terlatih, maka apakah yang boleh untukku (dibenarkan untuk makan)? Baginda SAW bersabda: ‘Adapun apa yang kamu sebutkan berkenaan dengan Ahli Kitab, sekiranya kamu mempunyai (bekas-bekas) selain daripadanya, maka janganlah kamu makan menggunakannya. Sekiranya kamu tidak mempunyai (bekas-bekas lain), maka cucilah ia dan makanlah menggunakan bekas-bekas tersebut. Apa sahaja (haiwan buruan) yang kamu buru menggunakan busur dan kamu telah menyebut nama Allah, maka makanlah. Apa sahaja (haiwan buruan) yang kamu buru menggunakan anjingmu yang terlatih dan kamu telah sebutkan nama Allah, maka makanlah. Dan apa sahaja (haiwan buruan) yang kamu buru menggunakan anjing kamu yang tidak terlatih serta kamu sempat menyembelihnya (haiwan buruan tersebut), maka makanlah.’
”
Riwayat al-Bukhari (5478)
Keduanya,
 seseorang yang memburu haiwan bagi tujuan keseronokan, bermain-main dan hiburan semata-mata. Jika dia berjaya memburunya, maka dia akan meninggalkannya tanpa langsung mengambil manfaat daripadanya. Pemburuan dalam kategori ini termasuk dalam jenis yang dihukumkan sebagai makruh menurut sebahagian ulama, bahkan sebahagian mereka cenderung kepada pendapat mengharamkannya.
Rasulullah SAW pernah bersabda:
مَا مِنْ إِنْسَانٍ قَتَلَ عُصْفُورًا فَمَا فَوْقَهَا بِغَيْرِ حَقِّهَا إِلَّا سَأَلَهُ اللَّهُ عَزَّ وَجَلَّ عَنْهَا قِيلَ: يَا رَسُولَ اللَّهِ ! وَمَا حَقُّهَا؟ قَالَ: يَذْبَحُهَا فَيَأْكُلُهَا وَلَا يَقْطَعُ رَأْسَهَا يَرْمِي بِهَا
Maksudnya:

“Tidaklah seseorang membunuh burung ‘usfur dan yang lebih besar daripadanya (burung tersebut) tanpa hak melainkan Allah SWT akan bertanya mengenainya. Ditanya: ‘Wahai Rasulullah! Apakah haknya?’ Baginda menjawab: ‘Haknya adalah menyembelihnya, kemudian memakannya. Dan tidak memotong kepalanya (membunuhnya), kemudian membuangnya.’”
Riwayat al-Nasa’i (4349); al-Darimi (1978); al-Zahabi menyatakan dalam
al-Muhazzab
 (7/3614), sanadnya adalah baik.
[2]
Syeikh Ibn Soleh al-‘Uthaimin menyatakan, ini menunjukkan hukumnya adalah makruh, dan jika dikatakan hukumnya adalah haram, maka terdapat alasan kukuh bagi perkara itu kerana ia termasuk dalam perbuatan yang sia-sia, pembaziran harta dan membuang masa. (Lihat
al-Syarh al-Mumti‘
, 15/98).
Al-Hafiz Ibn Hajar al-‘Asqalani menyebutkan, jika dia tidak bermaksud untuk mengambil manfaat daripadanya, maka ia adalah haram. Hal ini kerana ia termasuk dalam melakukan kerosakan di atas muka bumi, dengan mensia-siakan nyawa. (Lihat
Fath al-Bari
, 9/602).
Tambahan lagi, dalam
Fatawa al-Lajnah al-Da’imah
 (22/512) turut dinyatakan, adapun membunuh burung hanyalah untuk bermain-main dan bersuka ria (dan bukannya untuk mengambil manfaat daripadanya seperti untuk dimakan), maka ia adalah dilarang (yakni haram) kerana terdapat padanya unsur mensia-siakan harta, di samping penyeksaan haiwan, dan Nabi SAW melarang perbuatan tersebut.
Larangan menyakiti dan menzalimi haiwan turut dinyatakan dalam hadith, di mana seorang wanita telah diazab dan ditempatkan di dalam neraka kerana perbuatannya yang zalim terhadap seekor kucing. Rasulullah SAW telah bersabda:
عُذِّبَتِ امْرَأَةٌ فِي هِرَّةٍ حَبَسَتْهَا، حَتَّى مَاتَتْ جُوعًا، فَدَخَلَتْ فِيهَا النَّارَ
Maksudnya:
 “
Seorang perempuan telah diazab disebabkan seekor kucing yang dia kurung sehingga ia mati kelaparan. Maka wanita tersebut masuk ke dalam neraka disebabkannya.
”
Riwayat al-Bukhari (2365)
Kesimpulannya
Oleh itu, berdasarkan kepada kenyataan dan perbincangan di atas,
kami berpendapat tidak salah menjadikan aktiviti memburu burung sebagai hobi dengan syarat burung yang diburu itu dimanfaatkan dengan memakannya, memberi sebagai hadiah kepada orang lain dan seumpamanya, dan tidak disia-siakan kerana mensia-siakannya termasuk dalam perbuatan yang dilarang.
Sekalipun begitu, keharusan aktiviti memburu ini juga terikat dengan undang-undang sesebuah negara kerana ia melibatkan lesen pemburuan, lesen memiliki senjata api, burung-burung yang boleh diburu dan yang dilarang daripada diburu, kawasan hutan yang dibenarkan untuk memburu dan sebagainya.
Sebagai maklumat tambahan berkenaan hukum memburu, para pembaca juga bolehlah merujuk kepada artikel kami mengenainya dalam
Ahkam Syar‘iyyah
 yang bertajuk:
#1300: Memburu Haiwan dengan Senapang
[3]
 dan
#1394: Memburu Haiwan dengan Senjata Tajam yang Beracun.
[4]
Semoga Allah SWT memberikan kefahaman yang jelas kepada kita semua dalam beragama. Amin.
Wallahu a‘lam.
Kami akhiri dengan doa:
اللَّهُمَّ إِنِّي أَسْأَلُكَ عِلْمًا نَافِعًا ، وَرِزْقًا طَيِّبًا ، وَعَمَلاً مُتَقَبَّلاً
Maksudnya:
 “Ya Allah, aku memohon kepada-Mu ilmu yang bermanfaat, rezeki yang baik dan amalan yang diterima.”
[1]
 Lihat

https://en.wikipedia.org/wiki/Hobby
. Diakses pada 24 Julai 2023.
[2]
 Begitu juga Ibn al-Mulaqqin menilainya sebagai sahih dalam
al-Badr al-Munir
 (9/376). Manakala Ibn Kathir dalam
Irsyad al-Faqih
 (1/368) menilainya sebagai hasan, dan begitu juga ia dinilai sebagai hasan dalam
Sahih al-Targhib
 (1092).
[3]
 Lihat

https://maktabahalbakri.com/1300-memburu-haiwan-dengan-senapang/
. Diakses pada 24 Julai 2023.
[4]
 Lihat

https://maktabahalbakri.com/1395-memburu-haiwan-dengan-senjata-tajam-yang-beracun/
. Diakses pada 24 Julai 2023.
Bertarikh: 3 Ogos 2023 bersamaan 16 Muharram 1445 H


#2438: Ucapan Sulung Nabi SAW ketika Tiba di Madinah

Soalan:
Assalamualaikum Dato’ Seri. Boleh ceritakan berkenaan ucapan pertama Nabi SAW ketika tiba di Madinah?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Antara ucapan pertama Nabi SAW apabila tiba di Madinah adalah:
Daripada Abu Hurairah RA, bahawa Nabi SAW bersabda:
لَوْلاَ الهِجْرَةُ لَكُنْتُ امْرَأً مِنَ الأَنْصَارِ، وَلَوْ سَلَكَ النَّاسُ وَادِيًا وَسَلَكَتِ الأَنْصَارُ وَادِيًا  أَوْ شِعْبًا  لَسَلَكْتُ وَادِيَ الأَنْصَارِ، أَوْ شِعْبَ الأَنْصَارِ
Maksudnya: “Jikalau bukan kerana hijrah, maka aku adalah seorang daripada kaum Ansar. Jikalau manusia mengharungi satu lembah dan kaum Ansar mengharungi satu lembah yang lain atau lereng, nescaya aku akan mengharungi lembah kaum Ansar atau lereng kaum Ansar.”
Riwayat al-Bukhari (7244)
Selain itu, antara wasiat dan ucapan Nabi SAW kepada orang ramai ketika awal-awal Baginda tiba di Madinah juga adalah, ucapan sabda Nabi SAW:
أَيُّهَا النَّاسُ أَفْشوا السَّلامَ، وَأَطْعِمُوا الطَّعَامَ، وصلوا الأرحام وَصَلُّوا باللَّيْل وَالنَّاسُ نِيامٌ، تَدخُلُوا الجَنَّةَ بِسَلامٍ
Maksudnya:
“Hai orang ramai. Sebarkanlah salam, berilah makan, sambunglah silaturrahim dan solatlah di waktu malam ketika mana manusia sedang tidur, nescaya kamu dapat masuk Syurga dengan sejahtera dan selamat.”
Riwayat Ibnu Majah (3251)
Hal ini berdasarkan hadith daripada Abdullah bin Salam, katanya:
لَمَّا قَدِمَ رَسُولُ اللَّهِ صَلَّى اللَّهُ عَلَيْهِ وَسَلَّمَ الْمَدِينَةَ انْجَفَلَ النَّاسُ إِلَيْهِ وَقِيلَ قَدِمَ رَسُولُ اللَّهِ صَلَّى اللَّهُ عَلَيْهِ وَسَلَّمَ قَدِمَ رَسُولُ اللَّهِ صَلَّى اللَّهُ عَلَيْهِ وَسَلَّمَ قَدِمَ رَسُولُ اللَّهِ صَلَّى اللَّهُ عَلَيْهِ وَسَلَّمَ فَجِئْتُ فِي النَّاسِ لِأَنْظُرَ إِلَيْهِ فَلَمَّا اسْتَثْبَتُّ وَجْهَ رَسُولِ اللَّهِ صَلَّى اللَّهُ عَلَيْهِ وَسَلَّمَ عَرَفْتُ أَنَّ وَجْهَهُ لَيْسَ بِوَجْهِ كَذَّابٍ وَكَانَ أَوَّلُ شَيْءٍ تَكَلَّمَ بِهِ أَنْ قَالَ أَيُّهَا النَّاسُ أَفْشُوا السَّلَامَ وَأَطْعِمُوا الطَّعَامَ وَصَلُّوا وَالنَّاسُ نِيَامٌ تَدْخُلُوا الْجَنَّةَ بِسَلَامٍ
Maksudnya: “Ketika Rasulullah SAW tiba di Madinah, orang ramai bergegas menyambut Baginda sambil mengucapkan: Rasulullah SAW telah datang, Rasulullah SAW telah datang, Rasulullah SAW telah datang.” Aku datang kepada orang ramai untuk melihat kepada Baginda, dan ketika aku telah memastikan wajah Rasulullah SAW, aku mengetahui bahawa wajah Baginda bukanlah wajah pendusta. Dan yang pertama kali Baginda ucapkan adalah: ‘أَيُّهَا النَّاسُ أَفْشُوا السَّلَامَ وَأَطْعِمُوا الطَّعَامَ وَصَلُّوا وَالنَّاسُ نِيَامٌ تَدْخُلُوا الْجَنَّةَ بِسَلَامٍ’ (
“Wahai sekalian manusia, sebarkanlah salam, jamulah makan, dan lakukanlah solat ketika manusia sedang tidur, nescaya kamu semua akan masuk syurga dengan sejahtera.”
)
Riwayat al-Tirmizi (2485), Ibn Majah (1334) dan Ahmad (23784). Kata Imam al-Tirmizi, ini hadith sahih.
Semoga Allah SWT memberikan kepada kita kefahaman dan menjadikan kita orang yang berhijrah menuju kepada keredaan Allah dan Rasul-Nya.
رَضِيْنَا بِاللهِ رَبًّا، وَبِالْإِسْلَامِ دِينًا، وَبِمُحَمَّدٍ نَبِيًّا
Maksudnya:
 “Kami redha Allah sebagai Rab, Islam sebagai agama dan Muhammad SAW sebagai Nabi.”
Bertarikh: 3 Ogos 2023 bersamaan 16 Muharram 1445 H